title: Nicolas Dessum

text: Dessumin uran menestyksekkäimmät vuodet ajoittuivat 1990-luvun jälkipuoliskolle. Hän saavutti urallaan yhden maailmancupin osakilpailuvoiton suurmäen kilpailusta Sapporosta tammikuussa 1995. Samalla kaudella hän oli sijoittunut Keski-Euroopan mäkiviikolla kokonaispisteissä viidenneksi.


title: Nicolas Dessum

text: Arvokisoissa Dessumin paras henkilökohtainen sijoitus on viides sija 1997 Trondheimin MM-kisojen suurmäen kilpailusta.


title: Łukasz Rutkowski

text: Łukasz Rutkowski (s. 22. tammikuuta 1988 Zakopane) on puolalainen mäkihyppääjä.


title: Łukasz Rutkowski

text: Rutkowski teki Continental-cupissa ensiesiintymisensä helmikuussa 2006 ja hänen paras sijoitus on kuudes sija Vikersundista maaliskuussa 2008. Nuorten MM-kisoissa vuonna 2008 Rutkowski voitti joukkuemäessä pronssia.


title: Łukasz Rutkowski

text: Rutkowskin ensimmäinen kilpailu maailmancupissa tapahtui Zakopanessa tammikuussa 2008 ja keräsi ensimmäiset maailmancup-pisteensä Engelbergissä joulukuussa 2008, jossa hän oli 27:s.


title: Łukasz Rutkowski

text: Liberecin MM-kisoissa Rutkowski hyppäsi Puolan mäkihyppyjoukkueessa neljännelle sijalle.


title: HMS Ilex

text: HMS Ilex (viirinumero D61) oli vuonna 1937 vesillelaskettu Britannian Kuninkaallisen laivaston I-luokan hävittäjä, joka palveli toisessa maailmansodassa.


title: HMS Ilex

text: Alus tilattiin 30. lokakuuta 1935 John Brown and Companyltä Clydebankista Skotlannista osana vuoden 1935 laivasto-ohjelmaa. Aluksen luovutusajankohdaksi oli määritetty 30. huhtikuuta 1937. Aluksen köli laskettiin 16. maaliskuuta 1936 ja se laskettiin vesille 28. tammikuuta 1937. Alus valmistui 7. heinäkuuta johtuen tykkitornien toimitusten viivästymisestä. Aluksen sopimuksen mukainen hinta oli 255072 puntaa ilman Amiraliteetin toimittamia ase- ja viestijärjestelmiä.


title: HMS Ilex

text: Alus palveli syyskuussa 1939 brittiläisen Välimeren laivaston 3. hävittäjälaivueessa. Se siirrettiin 5. syyskuuta laivueen mukana läntisen reitin () alaisuuteen suojaamaan saattueita. Alus siirrettiin 11. syyskuuta luoteisen reitin alaisuuteen sukellusveneidentorjuntaan.


title: HMS Ilex

text: Alus upotti 13. lokakuuta Saksan laivaston sukellusveneen "U-42" yhdessä "HMS Imogenin" kanssa. Alus siirrettiin marraskuussa Scapa Flow'hun Kotilaivastoon suojaamaan laivaston aluksia sekä partioimaan Pohjanmerellä.


title: HMS Ilex

text: Alus siirrettiin 3. tammikuuta 1940 Liverpoolissa telakalle, josta se palasi 2. helmikuuta laivueeseensa. Alus määrättiin 31. maaliskuuta suojaamaan apumiinalaiva "HMS Teviot Bankiä", joka laski miinoja Norjan rannikolle yhdessä "HMS Inglefieldin", "HMS Imogenin" ja "HMS Isiksen" kanssa operaatiossa WS. Alus matkasi 5. huhtikuuta Scapa Flowsta osana Force S:ää operaatio Rupertissa.


title: HMS Ilex

text: "HMS Ilex" palasi 8. huhtikuuta miinoitustehtävän peruunnuttua Kotilaivastoon, jonka mukana se siirtyi seuraavana päivänä Norjan rannikolle. Alus määrättiin 25. huhtikuuta suojaamaan joukkojenkuljetussaattuetta Clydestä, jonne se saapui 29. huhtikuuta. Se suojasi 1. toukokuuta "SS Bellerophonin" ja "SS Lycabeonin" Narvikiin.


title: HMS Ilex

text: "HMS Ilex" palasi 3. toukokuuta Norjan rannikolla olevaan Kotilaivastoon. Alus hinasi 8. toukokuuta vaurioituneen sisaraluksensa "HMS Isiksen" Balangenfjordista Skjelfjordiin. Se määrättiin 14. toukokuuta Välimeren laivaston 2. Hävittäjälaivueeseen.


title: HMS Ilex

text: "HMS Ilex" lähti 17. toukokuuta Plymouthista hävittäjien "HMS Heron", "HMS Hastyn", "HMS Herewardin" ja "HMS Havockin" kanssa Maltan kautta Aleksandriaan, jossa alus liittyi 28. toukokuuta uuteen laivueeseensa. Aluksen viirinumero vaihtui samalla I16:ksi.


title: HMS Ilex

text: "HMS Ilex" suojasi 27. kesäkuuta taistelulaivoja "HMS Ramillies" ja "HMS Royal Sovereign", lentotukialus "HMS Eagleä", risteilijöitä "HMS Gloucesteria", "HMS Liverpoolia", "HMS Neptunea", "HMS Orionia" sekä Australian laivaston risteilijä "HMAS Sydneyä" yhdessä "HMS Daintyn", "HMS Decoyn", "HMS Defenderin", HMS Diamondin", "HMS Jervisin", "HMS Junon" ja "HMAS Voyagerin" kanssa. Osaston tehtävänä oli olla kaukosuojausosastona Maltalta saapuville saattueille MF1 ja MS1 operaatiossa MA3. Alus upotti tykkitulella Kreetan länsipuolella Italian laivaston sukellusveneen "Luizzin" yhdessä "HMS Daintyn" kanssa. Alus upotti 29. kesäkuuta sukellusvene "Uebi Scebelin" syvyyspommein yhdessä "HMS Daintyn" kanssa. Operaatio peruutettiin vielä samana päivänä osaston alusten suuren ammuskulutuksen vuoksi.


title: HMS Ilex

text: "HMS Ilex" osallistui 7. heinäkuuta Välimeren laivaston mukana uuteen yritykseen toimittaa saattueet MF1 ja MS1 Aleksandriaan operaatiossa MA5. Alus osallistui 9. heinäkuuta Italian laivasto-osaston torjuntaan Calabrian taistelussa. Se palasi 14. heinäkuuta Aleksandriaan laivaston mukana.


title: HMS Ilex

text: "HMS Ilex" suojasi "HMAS Sydneyä" yhdessä "HMS Hastyn", "HMS Hyperionin", "HMS Heron" ja "HMS Havockin" kanssa upotettaessa Italian laivaston risteilijä "Bartolomeo Colleoni" Cape Spadan taistelussa. Alus pelasti 230 uponneen aluksen miehistönjäsentä.


title: HMS Ilex

text: "HMS Ilex" tulitti 23. elokuuta Italian ilmavoimien merilentokoneasemaa Bombassa yhdessä "HMAS Stuartin", "HMS Junon" ja "HMS Diamondin" kanssa. Alus suojasi 30. elokuuta "HMS Malayaa", "HMS Warspiteä", "HMS Eagleä", "HMS Gloucesteria", "HMS Kentiä", "HMS Liverpoolia", "HMS Orionia" ja "HMAS Sydneyä" yhdessä "HMS Decoyn", "HMS Imperialin", "HMS Mohawkin", "HMS Nubianin", "HMAS Vampiren", "HMAS Vendettan" ja "HMS Garlandin" kanssa oltaessa Maltalle matkaavan saattueen MS2 kaukosuojausosastona operaatiossa MB3.


title: HMS Ilex

text: "HMS Ilex" määrättiin 2. syyskuuta Pantellarian länsipuolelle vastaanottamaan operaatio Hatsin Force F eli lentotukialus "HMS Illustrious", taistelulaiva "HMS Valiant" ja risteilijät "HMS Coventry" ja "HMS Calcutta", jotka saapuivat Gibraltarin kautta liittyäkseen Välimeren laivastoon. Alus tulitti 4. syyskuuta Rhodoksella Scarpantossa olevaa lentokenttää. Se palasi seuraavana päivänä laivaston mukana Aleksandriaan.


title: HMS Ilex

text: "HMS Ilex" suojasi 6. marraskuuta laivastoa sen ollessa Maltalle matkaavan saattueen MW3 kaukosuojausisastona operaatiossa MB8. Alus osallistui 11. marraskuuta operaatioon liittyvään hyökkäykseen Italian laivaston tukikohtaan Tarantoon (operaatio Judgement), minkä jälkeen se palasi seuraavana päivänä hyökkäysosaston mukana pääosastoon. Se palasi 14. marraskuuta laivaston mukana Aleksandriaan.


title: HMS Ilex

text: "HMS Ilex" suojasi 16. joulukuuta kahdeksan kauppalaivan muodostamaa saattuetta MW5 osana Force F:ää, jonka muina aluksina olivat "HMS Malaya" ja "HMS Hyperion" (operaatio Hide). Alus jatkoi 20. joulukuuta "HMS Malayan" suojaamista Gibraltarille saattueen jäätyä Maltalle. Se erkani 22. joulukuuta suojaustehtävästä Sisilian kapeikon jälkeen. Paluumatkalla "HMS Hyperion" osui joko miinaan tai siihen osui torpedo, jolloin "HMS Ilex" yritti kahteen otteeseen hinata vaurioituneen aluksen turvaan. Hinaamisen epäonnistuttua "HMS Janus" upotti vaurioituneen aluksen. Alus jatkoi 24. joulukuuta matkaansa Maltalle.


title: HMS Ilex

text: "HMS Ilex" suojasi 3. tammikuuta 1941 taistelulaivoja "HMS Warspite", "HMS Valiant" ja "HMS Barham" yhdessä "HMS Greyhoundin", "HMS Junon", "HMS Januksen" ja "HMS Griffinin" kanssa muodostaen Bardian pommituksen Force A:n. Alus liittyi 5. tammikuuta "HMS Januksen" kanssa "HMS Gloucesterin" ja "HMS Southamptonin" muodostamaan Force B:hen, minkä jälkeen osasto matkasi Sudalahteen. Osaston aluksille kuormattiin seuraavana päivänä Maltalle siirrettävää henkilöstöä, joka poistui aluksilta 8. tammikuuta siirron peruunnuttua.


title: HMS Ilex

text: "HMS Ilex" suojasi 9. tammikuuta joukkojenkuljetussaattuetta Pireukseen osana operaatio Excessiä. Saattue joutui seuraavana päivänä ilmahyökkäykseen suojatessaan Maltalta palaavaa saattuetta ME6. Alus saapui 15. tammikuuta laivaston mukana Aleksandriaan.


title: HMS Ilex

text: "HMS Ilex" suojasi 20. maaliskuuta laivastoa sen toimiessa saattueen MW6 kaukosuojausosastona operaatiossa MC9. Alus oli 20. maaliskuuta laivaston mukana Matapanin taisteluun. Se palasi 24. maaliskuuta laivaston mukana Aleksandriaan.


title: HMS Ilex

text: "HMS Ilex" suojasi 18. huhtikuuta laivastoa sen pommittaessa Tripolia ja toimiessa Maltalta palaavan saattueen ME7 kaukosuojausosastona operaatiossa MD2. Alus palasi 23. huhtikuuta laivaston mukana Aleksandriaan.


title: HMS Ilex

text: "HMS Ilex" määrättiin 20. toukokuuta tukemaan Kreetan taistelua. Aluksen propellit vaurioituivat 23. toukokuuta lähelle osuneesta pommista. Se siirrettiin seuraavana päivänä Aleksandriassa telakalle korjattavaksi.


title: HMS Ilex

text: "HMS Ilexin" ollessa telakalle se määrättiin tukemaan Syyrian rannikon operaatioita operaatio Exporterissa. Alus palasi 3. kesäkuuta telakalta liittyen laivueeseensa. Alus suojasi 12. kesäkuuta Syyrian rannikolle sijoitettuja laivastovoimia.


title: HMS Ilex

text: "HMS Ilex" ja "HMS Isis" suojasivat 14. kesäkuuta risteilijä "HMS Coventryä" partiomatkalla Syyrian rannikon edustalla. Osasto kohtasi Vichyn Ranskan hävittäjiä, jotka pakenivat. Se joutui syöksypommituksen kohteeksi, jolloin sen viereen putosi kaksi pommia aiheuttaen rakenteellisia vaurioita. Alus hinattiin tilapäiskorjauksia varten Haifaan, jossa se siirrettiin 16. kesäkuuta telakalle. Se matkasi 29. kesäkuuta Aleksandriaan.


title: HMS Ilex

text: "HMS Ilexiä" korjattiin 1. heinäkuuta lisää Suezilla, jotta sen turvallinen matka voitaisiin taata. Alus matkasi 20. heinäkuuta Adeniin, jossa sen konehuoneessa havaittua vuotoa tutkittiin 24. heinäkuuta. Alusta korjattiin Adenissa, kunnes se 15. syyskuuta kykeni jatkamaan matkaansa Mombasaan telakalle.


title: HMS Ilex

text: "HMS Ilex" jatkoi marraskuussa matkaansa Mombasasta Durbaniin, jossa sen runkoa vahvistettiin. Aluksen lopullinen korjaus päätettiin tammikuussa 1942 tehdä Yhdysvalloissa. Alus matkasi helmikuussa Simonstownin, Freetownin, Pemambucon ja Trinidadin kautta Charlestowniin, jonne se saapui 14. maaliskuuta.


title: HMS Ilex

text: "HMS Ilex" siirrettiin saapumispäivänään Yhdysvaltain laivaston telakalle Charlestownissa. Alus palasi palvelukseen syyskuussa, minkä jälkeen suoritettiin koeajoja. Alus siirrettiin Key Westiin Floridaan koulutettavaksi.


title: HMS Ilex

text: "HMS Ilex" määrättiin lokakuussa koulutuksen vielä kestäessa suojaamaan saattuetta WS24 Bahiaan. Alus matkasi marraskuussa Etelä-Atlantille liittyäkseen saattueeseen. Se ja AMC "Queen of Bermuda" kohtasivat 9. marraskuuta aloittaen saattueen suojaamisen. Alus erkani 17. marraskuuta saattueesta Bahiassa, mistä se jatkoi matkansa Freetowniin suojaamaan Atlantin saattueita.


title: HMS Ilex

text: "HMS Ilex" suojasi 27. joulukuuta saattuetta WS25 sen viimeisellä taipaleella Freetowniin. Alus erkani 31. joulukuuta saattueesta sen saavuttua määränpäähänsä.


title: HMS Ilex

text: "HMS Ilex" määrättiin tammikuussa 1943 Välimeren laivaston 6. Hävittäjälaivueeseen. Alus matkasi 1. helmikuuta Gibraltarille. Se palveli laivueen osana, kunnes se määrättiin toukokuussa estämään akselivaltojen joukkojen evakuointia Pohjois-Afrikasta (operaatio Retribution).


title: HMS Ilex

text: "HMS Ilex" määrättiin toukokuussa osallistumaan Pantellarian maihinnousuun (operaatio Corkscrew). Alus tulitti 3. kesäkuuta Pantellariaa "HMS Isiksen" kanssa tukiessaan maihinnousua.


title: HMS Ilex

text: "HMS Ilex" siirrettiin heinäkuussa 8. Hävittäjälaivueeseen, jonka mukana se määrättiin tukemaan liittoutuneiden maihinnousua Sisiliaan. Alus lähti 7. heinäkuuta Aleksandriasta tukemaan maihinnousua "HMS Echon" kanssa suojaten risteilijöitä "HMS Aurora" ja "HMS Penelope". Osasto saapui 10. heinäkuuta sillanpäähän.


title: HMS Ilex

text: "HMS Ilex" ja "HMS Echo" upottivat 13. heinäkuuta Messinan salmessa Italian laivaston sukellusveneen "Nereiden". Alus määrättiin elokuussa suojaamaan laivaston aluksia Salernon maihinnousussa (operaatio Avalanche). Se liittyi 9. elokuuta laivastoon. Alus vapautui lokakuussa operaatiosta, minkä jälkeen se palasi laivueeseensa.


title: HMS Ilex

text: "HMS Ilex" poistettiin joulukuussa palveluksesta heikon kunnon vuoksi. Alus makasi alkuvuoden 1944 Bizertassa, kunnes se siirrettiin kesäkuussa Ferryvilleen Tunisiaan. Se makasi vuoden lopun Ferryvillessä.


title: HMS Ilex

text: "HMS Ilex" makasi vuoden 1945 alun Ferryvillessä, mutta sen korjaukset saatettiin alulle. Alus hinattiin maaliskuussa Maltalle, jossa se siirrettiin reserviin. Se makasi Maltalla Euroopan sotatoimien päättymiseen saakka, minkä jälkeen se sijoitettiin poistolistalle. Alus myytiin 1947 romutettavaksi. Se hinattiin Ugo Pacelle Sisiliaan.


title: HMS Imogen (D44)

text: HMS Imogen (viirinumero D44) oli Britannian kuninkaallisen laivaston I-luokan hävittäjä, joka palveli toisessa maailmansodassa.


title: HMS Imogen (D44)

text: Alus tilattiin 30. lokakuuta 1935 osana vuoden 1935 laivasto-ohjelmaa Hawthorn Leslie and Companylta Newcastlesta, missä sen köli laskettiin 18. tammikuuta 1936. Vesillelasku tapahtui 30. joulukuuta ja alus valmistui 2. kesäkuuta 1937, jolloin sen rakennuskustannukset olivat 256 917 puntaa ilman Amiraliteetin toimittamia ase- ja viestijärjestelmiä.


title: HMS Imogen (D44)

text: "Imogen" sijoitettiin palvelukseen otettaessa Välimeren laivaston 3. hävittäjälaivueeseen, ja se osallistui Espanjan rannikon valvontaan maassa käydyn sisällissodan aikana.


title: HMS Imogen (D44)

text: Toisen maailmansodan alla huollossa ollut hävittäjä palasi käyttöön 3. syyskuuta 1939, kun se purjehti Maltalle liittyen laivueeseensa. Alus määrättiin samalla siirtymään laivueen mukana kotimaahan läntisen reitin () saattueiden suojaksi. "Imogen" lähti 5. syyskuuta laivueen mukana Maltalta kotimatkalle, ja saapui 10. syyskuuta uuteen sijoituspaikkaansa Plymouthiin, missä siitä tuli samalla laivueenjohtaja "HMS Inglefieldin" tilalle.


title: HMS Imogen (D44)

text: "Imogen" upotti yhdessä "HMS Ilexin" kanssa Saksan laivaston sukellusveneen "U-42", kun ne suojasivat rahtialus "SS Stonepoolia". Uponneen sukellusveneen miehistöstä 17 saatiin pelastettua alukselle, ja heidät asetettiin sotavankeuteen. Alus pelasti sukellusveneiden Fastnetin edustalla upottamien rahtialusten "SS Lousianen" ja "SS Bretagnen" eloonjääneet, sen ollessa saattamassa rahtialus "SS Stoneboxin" Barryyn 15. syyskuuta.


title: HMS Imogen (D44)

text: "Imogen" siirrettiin lokakuun lopulla Liverpooliin telakalle, mistä se pääsi jälleen liikkeelle 7. marraskuuta. Alus purjehti tämän jälkeen Scapa Flow’hun, missä se liitettiin 8. marraskuuta laivueeseensa. Alus sai tehtäväkseen joulukuun lopulla suojata Clydeen purjehtinutta taistelulaiva "HMS Barhamia", jota oli vaurioittanut saksalainen sukellusveneen "U-30" laukaisema torpedo.


title: HMS Imogen (D44)

text: "Imogen", "HMS Escort", "HMS Inglefield" ja sukellusvene "HMS Narwhal" suojasivat 25. tammikuuta 1940 saattuetta HN14 Norjaan. "Narwhal" havaitsi sukellusvene "U-63":n, joka pakotettiin Shetlannin edustalla syvyyspommein pintaan. Sukellusveneen miehistö jätti uppoavan aluksensa, minkä jälkeen hävittäjät pelastivat 24 eloonjäänyttä koordinaateissa .


title: HMS Imogen (D44)

text: Muutamaa kuukautta myöhemmin maaliskuussa 1940 "Imogen" sai tehtäväkseen apumiinalaiva "HMS Teviot Bankia" suojaamiseen "HMS Inglefieldin", "Ilexin" ja "Isisin" kanssa. "Teviot Bank" oli rakentamassa miinakenttää Norjan rannikolle Stadtlandetin edustalle. Suojausosasto siirtyi 5. huhtikuuta Scapa Flow’sta tehtäväänsä. Operaatio peruutettiin kuitenkin jo kahta päivää myöhemmin, kun oli saatu tieto Saksan laivaston merellä olosta.


title: HMS Imogen (D44)

text: Alus liittyi 8. maaliskuuta Kotilaivastoon tukemaan Norjan maihinnousuoperaatioita, ja palasi Plymouthiin Norjan operaatioiden päätyttyä. Se suojasi 18. kesäkuuta koulutukseen siirtyvää "HMS Illustriousia" alkumatkasta Bermudalle. Alus liittyi tehtävästä palattuaan takaisin Kotilaivastoon.


title: HMS Imogen (D44)

text: "Imogen" suojasi Kylestä 1. miinalaivueen apumiinalaivoja "HMS Port Napieria", "HMS Port Quebecia", "HMS Southern Princeä" ja "HMS Menestheusia" näiden rakentaessa pohjoisen sulun ensimmäistä miinanlaskua Orkneyn eteläkärjen ja Färsaarten väliin (operaatio SN1). Suojaustehtävän päätyttyä palasi Scapa Flowhun.


title: HMS Imogen (D44)

text: Hävittäjän loppu tuli 16. heinäkuuta 1940, kun se törmäsi risteilijä "HMS Glasgow’hun" tiheässä sumussa Duncansby Headin edustalla. "Imogen" kärsi törmäksessä merkittäviä vaurioita, joiden seurauksena aluksella syttyi tulipalo. Miehistö joutui jättämään palavan ja uppoavan aluksen, ja eloonjääneet pyrittiin pelastamaan risteilijälle.


title: Christy Martin

text: Christy Martin (12. kesäkuuta 1968 Virginia) on amerikkalainen uransa lopettanut naisnyrkkeilijä. Martin oli WBC liiton mestari vuonna 2009 mutta hän luopui mestaruudesta puolustamatta sitä kertaakaan. Martinin promoottorina toimi Don King.


title: Christy Martin

text: Martin aloitti ammattilaisuransa 21-vuotiaana ottelussa toista ensikertalaista Angela Buchanania vastaan. Kamppailu päättyi tasatuloksen. Martinin ura kehittyi hitaasti ja vasta vuonna 2003 hän pääsi IBA-liiton mestaruusotteluun, jossa hävisi neljännen erän tyrmäystappiolla Laila Alille.


title: Christy Martin

text: Vuonna 2009 Martin sai WBC-liiton mestaruuden, kun hän voitti Dakota Stonen hajaäänituomiolla täysien erien jälkeen. Kamppailussa Martin mursi kymmenennessä erässä oikean kätensä mutta selviytyi ottelun loppuun ja kohosi näin 41 - vuotiaana kaikkien aikojen vanhimmaksi naismestariksi enemmistöpäätöksellä.


title: Christy Martin

text: Aviomies pahoinpiteli Martinin marraskuussa 2010 saaden siitä 25 vuoden vankeustuomion.


title: HMS Imperial

text: HMS Imperial (viirinumero D09) oli Britannian Kuninkaallisen laivaston I-luokan hävittäjä, joka palveli toisessa maailmansodassa.


title: HMS Imperial

text: Alus tilattiin 30. lokakuuta 1935 Hawthorn Leslie and Companyltä Newcastlesta osana vuoden 1935 laivasto-ohjelmaa. Aluksen köli laskettiin 26. tammikuuta 1936 ja se laskettiin vesille 11. joulukuuta. Aluksen valmistuessa 30. kesäkuuta 1937 eli kaksi kuukautta tilauksessa sovitun toimitusajan jälkeen valmistuskustannukset olivat 257117 puntaa ilman Amiraliteetin toimittamia ase- ja viestijärjestelmiä.


title: HMS Imperial

text: "HMS Imperial" liitettiin palvelukseen otettaessa Välimeren laivaston 3. Hävittäjälaivueeseen, jonka mukana se otti osaa Espanjan rannikkoliikenteen valvontaan maan sisällissodan aikana.


title: HMS Imperial

text: "HMS Imperial" siirrettiin 3. syyskuuta 1939 laivueen mukana läntisen reitin alueelle () saattueiden suojaksi. Laivue aloitti 5. syyskuuta matkan Maltalta Plymouthiin ja se liittyi 11. syyskuuta Plymouthissa läntisen reitin alaisuuteen aloittaen sukellusveneiden torjunnan sekä saattueiden suojaamisen. Alus määrättiin lokakuussa liittymään Kotilaivastoon saattajaksi Scapa Flowhun, jonne se siirtyi marraskuussa.


title: HMS Imperial

text: "HMS Imperial" suojasi 4. tammikuuta 1940 miinaan ajaneen taistelulaiva "HMS Nelsonin" Loch Ewestä Portsmouthiin korjattavaksi yhdessä "HMS Faulknorin" kanssa. Alus palasi 8. tammikuuta laivueeseensa.


title: HMS Imperial

text: "HMS Imperial" kolaroi 29. helmikuuta saattuetta suojatessaan ruotsalaisen rahtialuksen "SS Nordian" kanssa (). Aluksen nopeus laski 12 solmuun keulan vaurioiduttua. Se palasi "HMS Calcuttan" saattamana Lerwickiin. Alus siirrettiin maaliskuussa Swan Hunterin telakalle Wallsendiin.


title: HMS Imperial

text: "HMS Imperial" palasi 14. huhtikuuta palvelukseen liittyen laivastoon Norjan rannikolla. Aluksen viirinumero vaihtui toukokuun alussa I09:ksi. Alus evakuoi 2. toukokuuta liittoutuneiden joukkoja Namsoksesta yhdessä "HMS Hastyn", "HMS Nubianin", "HMS Afridin" ja Ranskan laivaston hävittäjän "Bisonin" kanssa. Se pelasti seuraavana päivänä uponneen "HMS Afridin" miehistön sekä aluksella olleet evakuoidut maavoimien sotilaat ja aiemmin pelastetut "Bisonin" miehistönjäsenet yhdessä "HMS Griffinin" kanssa. Se suojasi paluumatkalla kotimaahan "HMS Devonshireä".


title: HMS Imperial

text: "HMS Imperial" määrättiin 14. toukokuuta Välimeren laivaston 2. Hävittäjälaivueeseen. Alus lähti seuraavana päivänä Plymouthista kohti Aleksandriaa, jossa se liittyi 24. toukokuuta laivueeseensa.


title: HMS Imperial

text: "HMS Imperial" oli 7. heinäkuuta mukana operaatiossa MA5 suojaamassa saattueita MF1 ja MS1 Maltalta Aleksandriaan. Alus erkani seuraavana päivänä saattueista purjehtien Aleksandriaan. Alus suojasi 18. heinäkuuta yhdessä "HMS Herewardin" kanssa Aegeanmeren saattuetta AN2 Pireukseen.


title: HMS Imperial

text: "HMS Imperial", "HMS Decoy", "HMS Ilex", "HMS Janus", "HMS Nubian", "HMAS Vampire", "HMAS Vendetta" ja "ORP Garland" suojasivat 30. elokuuta lentotukialus "HMS Eagleä", taistelulaivoja "HMS Malaya" ja "HMS Warspite" sekä risteilijöitä "HMS Gloucester", "HMS Kent", "HMS Liverpool", "HMS Orion" ja "HMAS Sydney". Osasto oli Egyptistä Maltalle matkanneen saattueen MS2 kaukosuojana operaatiossa MB3. Osasto joutui seuraavana päivänä ilmahyökkäyksen maaliksi, jolloin "ORP Garland" vaurioitui. Alus erkani 1. syyskuuta osastosta jatkaen matkaansa kohdatakseen lännestä saapuvan täydennyksen Force F:n operaatio Hatsissä: lentotukialus "HMS Illustriousin", taistelulaiva "HMS Valiantin" sekä risteilijät "HMS Coventryn" ja "HMS Calcuttan". Se kohtasi seuraavana päivänä täydennysosaston, minkä jälkeen se matkasi osaston mukana Rodokselle, jossa tehtiin ilmahyökkäys saarella olleisiin lentotukikohtiin.


title: HMS Imperial

text: "HMS Imperial" hyökkäsi 4. syyskuuta syvyyspommein sukellusveneen kimppuun ilman tulosta, kun se suojasi "HMS Warspiteä". Alus saapui seuraavana päivänä osaston mukana Aleksandriaan. Alus oli 8. syyskuuta operaatio MB6:n Maltalle matkanneiden saattueiden kaukosuojausosastossa. Se osui 11. lokakuuta miinaan Valettan purjehtiessaan Delimarasta viisitoista merimailia etelään (). Alus kärsi pahoja vaurioita, minkä vuoksi "HMS Decoy" hinasi sen Maltalle telakalle.


title: HMS Imperial

text: "HMS Imperial" vaurioitui maaliskuussa lisää ilmapommituksessa ollessaan edelleen telakalla. Alus palasi 23. maaliskuuta palvelukseen ja se siirtyi Gibraltarille koulutukseen. Alus aloitti 27. maaliskuuta koulutuksen, mistä se siirtyi huhtikuussa Maltalle ja edelleen Aleksandriaan.


title: HMS Imperial

text: "HMS Imperial" liittyi 28. huhtikuuta "HMS Abdielin", "HMS Didon", "HMS Jaguarin", "HMS Jervisin" ja "HMS Junon" muodostamaan osastoon suojaamaan "RFA Breconshirea" matkalla Aleksandriaan. Alus saapui 30. huhtikuuta osaston mukana määränpäähän, jossa se liittyi laivueeseensa.


title: HMS Imperial

text: "HMS Imperial" suojasi 7. toukokuuta "HMS Ajaxia" yhdessä "HMS Havockin" ja "HMS Hotspurin" kanssa pommitettaessa Benghazia. "HMS Imperial" määrättiin 28. toukokuuta osastoon, jonka tehtävänä oli evakuoida liittoutuneiden joukkoja Heraklionin satamasta. Osasto joutui seuraavana päivänä ollessaan paluumatkalla ilmahyökkäykseen. Alukseen osui pommi, joka tuhosi peräsimen korjauskelvottomaksi lisäksi lähelle osuneet pommit pysäyttivät aluksen koneet. Aluksen miehistö siirtyi "HMS Hotspuriin", joka sitten upotti torpedoimalla aluksen.


title: HMS Isis (D87)

text: HMS Isis (viirinumero D87) oli Britannian Kuninkaallisen laivaston I-luokan hävittäjä, joka palveli toisessa maailmansodassa.


title: HMS Isis (D87)

text: Alus tilattiin lokakuussa 1935 Yarrowinn telakalta Scotstounista Glasgowista osana vuoden 1935 laivasto-ohjelmaa. Sen köli laskettiin 5. helmikuuta 1936 ja alus laskettiin vesille 12. marraskuuta samana vuonna. Se valmistui 2. kesäkuuta 1937, jolloin sen tilauksen mukaiset valmistuskustannukset olivat 259377 puntaa ilman Amiraliteetin toimittamia ase- ja viestijärjestelmiä.


title: HMS Isis (D87)

text: "HMS Isis" palveli toisen maailmansodan puhjetessa Välimeren laivaston 3. Hävittäjälaivueessa. Alus siirrettiin 5. syyskuuta 1939 laivueen mukana läntisen reitin alaisuuteen suojaamaan saattueita. Se aloitti 7. syyskuuta matkansa Gibraltarilta Plymouthiin. Alus aloitti 11. syyskuuta saattueiden suojaamisen.


title: HMS Isis (D87)

text: Alus suojasi saattueita ja teki sukellusveneentorjuntamatkoja, kunnes se siirrettiin 19. lokakuuta Falmouthissa telakalle huoltoon. Se jatkoi 25. lokakuuta saattuetehtävissä palattuaan huollosta. Alus valtasi saksalaisen saarronmurtajan "SS Leanderin", joka esiintyi venäläisenä "SS Metallistina". Se yritti 15. marraskuuta Hebridien vesillä hinata Saksana laivaston sukellusvene "U-41":n 11. marraskuuta torpedoimaa tankkeri "SS Arne Kjodea", mutta hinauksen epäonnistuttua upotti aluksen torpedolla.


title: HMS Isis (D87)

text: "HMS Isis" ja "HMS Faulknor" suojasivat 4. tammikuuta 1940 miinaan ajanutta taistelulaiva "HMS Nelsonia" Clydestä Portsmouthiin korjattavaksi. Alus siirrettiin 8. helmikuuta Falmouthissa telakalle, josta se palasi 12. maaliskuuta aloittaen palveluksensa laivueessa seuraavana päivänä. Se määrättiin 31. maaliskuuta suojaamaan apumiinalaiva "HMS Teviot Bankia" sen laskiessa miinoja Norjan rannikolle Stadtlandetin edustalle.


title: HMS Isis (D87)

text: Alus lähti 5. huhtikuuta Norjan rannikolle osana Force MS:ää. Operaatio peruutettiin kaksi päivää myöhemmin, kun havaittiin Saksan laivaston osasto Heligoland Bightissa matkalla Norjaan. Osasto joutui ilmahyökkäyksen kohteeksi. Alus oli 16. huhtikuuta ensimmäisenä brittilaivaston aluksena Tromssassa. Se joutui tulitaisteluun Trondheimin vuonon rannikkotykistön kanssa, mutta ei kärsinyt vaurioita.


title: HMS Isis (D87)

text: Alus osui 8. toukokuuta Balangan vuonossa hylkyyn, jolloin sen molemmet potkurit vaurioituivat. "HMS Ilex" hinasi liikuntakyvyttömän aluksen Skjelfjordiin odottamaan siirtoa kotimaahan. Alus hinattiin 15. toukokuuta Greenockiin, jonne se saapui kaksi päivää myöhemmin. Hinaaja "Buccaneer" siirsi 22. toukokuuta aluksen Falmouthiin, jolloin niiden suojana oli "HMS Witch". Alus siirrettiin seuraavana päivänä Falmouthissa telakalle tilapäiskorjauksia varten. Se siirrettiin 15. kesäkuuta Devonportin telakalle viimeisteltäväksi.


title: HMS Isis (D87)

text: "HMS Isis" palasi 20. syyskuuta koeajojen päätyttyä Scapa Flowhun koulutettavaksi ennen liittymistään laivueeseensa. Koulutusjakso päättyi lokakuussa, jolloin alus aloitti saattuepalveluksen. Se määrättiin Gibraltarille 13. Hävittäjälaivueeseen, jonne alus lähti 31. lokakuuta. Alus liittyi 6. marraskuuta laivueeseensa aloittaen saattueiden suojaamisen.


title: HMS Isis (D87)

text: Alus liittyi 7. marraskuuta Force H:hon saattuetehtäviin operaatio Coatiin. Se suojasi lentotukialus "HMS Ark Royalia" ja risteilijä "HMS Sheffieldiä" yhdessä "HMS Duncanin", "HMS Foxhoundin", "HMS Foresterin", "HMS Firedraken", "HMS Faulknorin", "HMS Furyn" ja "HMS Fortunen" kanssa. Se palasi operaatiosta vapauduttuaan 12. marraskuuta laivueeseensa.


title: HMS Isis (D87)

text: "HMS Isis" suojasi laivueen mukana saattueita Gibraltarin ja Freetownin välillä, kunnes se liitettiin 20. joulukuuta Force H:hon operaatio Hideen. Alus oli operaation Group II:ssa yhdessä "HMS Duncanin", "HMS Encounterin", "HMS Wishartin" ja "HMS Jaguarin" kanssa suojaten taistelulaiva "HMS Malayaa" sekä saattuetta MG1 Maltalta Gibraltarille. Alus palasi 25. joulukuuta laivueeseensa.


title: HMS Isis (D87)

text: "HMS Isis" suojasi laivueita kotimaan ja Freetownin välisellä reitillä, kunnes se siirrettiin helmikuun alussa 1941 Force H:n. Alus suojasi 6. helmikuuta "HMS Ark Royalia" "HMS Duncanin", "HMS Firedraken" ja "HMS Jupiterin" kanssa Group III:na tehtäessä ilmaisku Livornoon (operaatio Grog). Alus palasi 10. helmikuuta laivueeseensa.


title: HMS Isis (D87)

text: Alus pelasti 20. helmikuuta ilmavoimien lentoveneen miehistön Marokon rannikolta Cape Spartelin edustalta. Se määrättiin Välimeren laivastoon Aleksandriaan. Alus suojasi saattuetta Hyväntoivonniemen reittiä Aleksandriaan ylittäen päiväntasaajan 6. maaliskuuta. Alus poikkesi St. Helenalla "HMS Encounterin" kanssa. Se erkani saattueesta osallistuakseen sotatoimiin Italian Somalimaassa. Se tulitti Dantea, mutta satama oli tyhjä.


title: HMS Isis (D87)

text: Alus jatkoi huhtikuussa matkaansa Aleksandriaan, jossa se liittyi 9. huhtikuuta 2. Hävittäjälaivueeseen. Alus suojasi 15. huhtikuuta saattueen Kreikkaan (operaatio Lustre). Saattue joutui kaksi päivää myöhemmin ilmahyökkäykseen, joka uusittiin seuraavana päivänä. Alus suojasi 20. huhtikuuta Pireuksesta palaavaa saattuetta, joka joutui seuraavana päivänä ilmahyökkäykseen. Alus suojasi 24. huhtikuuta tankkeri RFA Bramnleleafin Sudanlahteen Kreetalle.


title: HMS Isis (D87)

text: "HMS Isis" evakuoi 27.-30. huhtikuuta laivaston mukana liittoutuneiden joukkoja Kreikasta. Alus laski 1. toukokuuta Port Saidissa evakuoituja joukkoja maihin. Se suojasi 6. toukokuuta saattuetta Egyptiin sekä Maltalle matkaavaa saattuetta MW7 operaatio Tiikerissä (MD4). Se suojasi 9. toukokuuta Maltalta Aleksandriaan palaavaa saattuetta, joka joutui seuraavana päivänä ilmahyökkäykseen.


title: HMS Isis (D87)

text: Alus suojasi 12. toukokuuta saattuetta Sudanlahteen, josta se suojasi 15. toukokuuta "SS Lossiebankin" ja "SS Niew Zeelandin" Aleksandriaan. Alus määrättiin 20. toukokuuta tukemaan joukkojen taistelua ja mahdollisesti evakuoimaan ne Kreetalta. Se suojasi 23. toukokuuta Aleksandriaan palaavia aluksia. "HMS Isikselle" kuormattiin seuraavana päivänä Aleksandriassa joukkoja vietäväksi Kreetalle, mutta se ei kyennyt laskemaan niitä maihin. Alus palasi 25. toukokuuta Aleksandriaan.


title: HMS Isis (D87)

text: "HMS Isis" määrättiin 5. kesäkuuta tukemaan Syyrian operaatioita (operaatio Exporter). Alus lähti kaksi päivää myöhemmin laivaston mukana Syyrian rannikolle, jossa se aloitti 8. kesäkuuta partioinnin ja maihinnousun suojaamisen. Se tulitti seuraavana päivänä maakohteita. Alus taisteli samana päivänä Vichyn Ranskan laivaston hävittäjiä "Guepardia" ja "Varmyä" vastaan yhdessä "HMS Januksen", "HMS Jackalin" ja "HMS Hotspurin" kanssa. Taistelun tuloksena ranskalaisalukset vetäytyivät alueelta ja "HMS Janus" vaurioitui.


title: HMS Isis (D87)

text: Alus tulitti 10.-14. kesäkuuta maakohteita. Se joutui 15. kesäkuuta Syyrian rannikolla ilmahyökkäyksen kohteeksi suojatessaan risteilijä "HMS Phoebea" yhdessä "HMS Defenderin" kanssa. Alus kärsi pahoja vaurioita kahdesta lähelle osuneesta pommista. Se oli 20. kesäkuuta Haifassa korjattavana, mistä se hinattiin 26. kesäkuuta Aleksandriaan.


title: HMS Isis (D87)

text: "HMS Isis" siirrettiin 29. kesäkuuta Aleksandriassa telakalle korjattavaksi. Alus lähti 6. elokuuta Singaporeen hinaten "HMS Nubiania". Alukset olivat 14. elokuuta Adenissa, josta ne jatkoivat 20. syyskuuta matkaansa Bombayhin. Alukset saapuivat 27. elokuuta Bombayhin, josta ne jatkoivat 2. lokakuuta matkaansa Colombon kautta Penangiin. Alukset saapuivat 12. lokakuuta Singaporeen, jossa ne siirrettiin seuraavana päivänä telakalle.


title: HMS Isis (D87)

text: "HMS Isis" vaurioitui 17. tammikuuta 1942 Singaporen laivastontelakalla japanilaisten ilmahyökkäyksessä. Korjausten loppuunsaattaminen siirrettiin helmikuussa Bataviaan. Alus hinattiin 6. helmikuuta Bataviaan, jonne se saapui seuraavana päivänä. Korjaukset osoittautuivat kuitenkin mahdottomiksi ilmahyökkäysten ja maihinnousun uhan vuoksi.


title: HMS Isis (D87)

text: Alus hinattiin 10. helmikuuta Trincomaleehen, jossa korjausten viimeistely siirrettiin Bombayhin. Se hinattiin maaliskuussa Bombayhin, jossa se siirrettiin 4. maaliskuuta telakalle. Alus aloitti joulukuussa korjausten jälkeiset koeajot.


title: HMS Isis (D87)

text: "HMS Isis" sai tammikuussa 1943 koeajot päätökseen, minkä jälkeen se otettiin uudelleen palvelukseen 17. tammikuuta Välimeren laivaston 12. Hävittäjälaivueeseen. Alus aloitti matkan Aleksandriaan, jossa se liittyi helmikuussa laivueeseensa. Se upotti 19. helmikuuta Benghazin koillispuolella suojatessaan saattuetta XT3 Saksan laivaston sukellusvene "U-562":n "HMS Hursleyn" ja ilmavoimien 38. laivueen lentokoneen kanssa.


title: HMS Isis (D87)

text: Alus suojasi maaliskuussa ANZAC joukkoja kuljettanutta saattuetta Egyptistä Australiaan operaatio Pamphletissa. Se siirrettiin huhtikuussa 14. Hävittäjälaivueeseen. Alus oli toukokuussa Bônen niemimaalle sijoitetussa osastossa estämässä akselivaltojen joukkojen evakuointia Italiaan (operaatio Retribution).


title: HMS Isis (D87)

text: Alus tulitti kesäkuussa Pantellariaa "HMS Ilexin" kanssa operaatio Corkscrewissa. Se määrättiin heinäkuussa suojaamaan Sisiliaan maihinnousujoukkoja kuljettavia saattueita. Alus suojasi risteilijöitä "HMS Didoa" ja "HMS Euryalusta", jolloin osasto nimettiin Force Z:ksi. Alus oli 10. heinäkuuta Joonianmerelle sijoitetussa hävittäjäosastossa suojaten maihinnousulaivastoa suojanneita raskaita yksiköitä.


title: HMS Isis (D87)

text: "HMS Isis" oli elokuussa Gibraltarille sijoitetussa saattajaosastossa. Alus saattoi 15. syyskuuta antautuneita Italian laivaston sukellusveneitä Bonesta Maltalle, mistä tehtävästä se palasi Gibraltarin saattajaosastoon.


title: HMS Isis (D87)

text: "HMS Isis" suojasi tammikuussa 1944 liittoutuneiden joukkojensiirtoja Anzion sillanpäähän operaatio Shinglessä. Alus siirrettiin helmikuussa 8. Hävittäjälaivueeseen, jonka mukana se suojasi Välimeren saattueita. Alus määrättiin huhtikuussa laivueen mukana Kotilaivastoon tukemaan Normandian maihinnousua.


title: HMS Isis (D87)

text: Alus liittyi 12. toukokuuta Scapa Flowssa Kotilaivastoon, joka sijoitti sen itäiseen voimaryhmään osaksi Force S:ää "HMS Faulknorin" kanssa. Alus osallistui seuraavana päivänä harjoituksiin, joiden päätyttyä se siirtyi Kanaalin alueelle. Alukselle kuormattiin 5. kesäkuuta Durhamin kevyestä jalkaväkipataljoonasta joukkoja iskuun rannikkopattereita vastaan. Operaatio kuitenkin peruutettiin seuraavana päivänä ja alus määrättiin tulitukitehtäviin.


title: HMS Isis (D87)

text: Alus esti 7. kesäkuuta Saksan laivaston pinta-alusten ja sukellusveneiden pääsyn maihinnousualueelle yhdessä "HMS Saumarezin", "HMS Viragon" ja Norjan laivaston "Stordin" kanssa. Se palasi 10. kesäkuuta Portsmouthiin täydennettäväksi.


title: HMS Isis (D87)

text: "HMS Isis" taisteli 13. kesäkuuta Le Havren edustalla E-veneitä vastaan "HMS Glaisdalen" ja "HMS Stevenstonen" kanssa, minkä jälkeen se seuraavana päivänä palasi maihinnousunsuojaus tehtäviin. Alus palasi 19. kesäkuuta Portsmouthiin täydennettäväksi.


title: HMS Isis (D87)

text: Alus pysyi 27. kesäkuuta jälkeen Kanaalin alueella saattue- ja partiotehtävissä varsinaisen maihinnousun päätyttyä. Aluksen kattilat puhdistettiin 12. heinäkuuta Portsmouthissa, josta se palasi 17. heinäkuuta partiomaan Ranskan rannikolle.


title: HMS Isis (D87)

text: "HMS Isis" upposi 20. heinäkuuta Normandian rannikolla osuttuaan joko miinaan tai jouduttuaan ilmahyökkäykseen. Aluksen miehistöstä viisitoista sai surmansa ja loputkin olivat pitkään vedessä ennen pelastumista. Seuraavana päivänä miinanraivaaja "HMS Hound" pelasti 21 miehistönjäsentä, joista yksi kuoli myöhemmin vammoihinsa. Osan miehistöstä pelasti Yhdysvaltain laivaston pelastuskutteri, joka kuljetti pelastuneet "USS President Warfieldille" ennen siirtoa kenttäsairaalaan.


title: HMS Inglefield

text: HMS Inglefield (viirinumero D02, toukokuusta 1940 I02) oli Britannian Kuninkaallisen laivaston I-luokan laivueenjohtaja, joka palveli toisessa maailmansodassa.


title: HMS Inglefield

text: Alus on ainoa nimeä kantanut. Nimi on kunnianosoitus amiraali Sir Edward Augustus Inglefieldille. Sen mottona oli . Aluksen kunniankentät olivat:


title: HMS Inglefield

text: Aluksen vaakunassa oli vaaleansininellä ja punaisella kuvattu kaksipäinen kotka valkoisella pohjalla. Vaakuna on muokattu amiraali Inglefieldin vaakunakilvestä.


title: HMS Inglefield

text: Alus tilattiin Cammell Lairdilta osana vuoden 1935 laivasto-ohjelmaa. Aluksen köli laskettiin 29. huhtikuuta 1936. Se laskettiin vesille 15. lokakuuta.


title: HMS Inglefield

text: "HMS Inglefield" määrättiin palvelukseen otettaessa Välimeren laivaston 3. Hävittäjälaivueen johtoalukseksi. Alus siirrettiin 5. syyskuuta 1939 Kotilaivastoon. Se suojasi 16. syyskuuta lentotukialus "HMS Courageousia", mistä tehtävästä se määrättiin seuraavana päivänä pelastamaan sukellusvene "U-53":n upottaman "SS Kafiristanin" eloonjääneet. Alus ei ollut paikalla lentotukialuksen upotessa, mutta se osallistui palattuaan sukellusveneen metsästykseen.


title: HMS Inglefield

text: Alus upotti 14. lokakuuta Irlannista lounaaseen sukellusvene "U-45":n yhdessä "HMS Ivanhoen" ja "HMS Intrepidin" kanssa (). "HMS Inglefield" siirrettiin 19. lokakuuta Cammell Lairdin telakalle huollettavaksi. Alus palasi 11. marraskuuta palvelukseen Scapa Flowssa. Se palasi seuraavana päivänä laivueeseensa.


title: HMS Inglefield

text: "HMS Inglefield" ja "HMS Maori" avustivat 29. marraskuuta partiomatkallaan Pohjanmerellä vaurioitunutta sukellusvenettä "HMS Triadia". Alus hinasi seuraavana päivänä sukellusveneen Stavangeriin.


title: HMS Inglefield

text: "HMS Inglefield" suojasi helmikuussa 1940 saattuetta HN14, josta se erkani 25. helmikuuta sukellusvene "HMS Narwhalin" havaittua saksalaisen sukellusveneen. Alus aloitti sukeltaneen "U-63":n metsästyksen yhdessä "HMS Escapaden", "HMS Escortin" ja "HMS Imogenin" kanssa. Kahden tunnin metsästyksen jälkeen sukellusvene pakotettiin pintaan, jolloin miehistö jätti aluksensa. Sukellusvene upotettiin tykkitulella.


title: HMS Inglefield

text: Alus määrättiin 31. maaliskuuta operaatio Wilfredin ryhmän WS johtoalukseksi suojaamaan apumiinalaiva "HMS Teviot Bankia" laskettaessa miinoite Stadtlandetin edustalle Norjan rannikolle. Osasto lähti 5. huhtikuuta Scapa Flowsta merelle, jolloin siihen kuuluivat hävittäjät "HMS Isis", "HMS Ilex" ja "HMS Imogen". Operaatio peruutettiin 7. huhtikuuta, kun saatiin tieto Saksan laivaston olevan matkalla Heligoland Bightista kohti Norjaa. Osastoon kuuluneet alukset palasivat Kotilaivastoon tukemaan suunniteltuja operaatioita.


title: HMS Inglefield

text: "HMS Inglefield" joutui 10. huhtikuuta ilmahyökkäykseen suojatessaan laivastoa. Alus suojasi seuraavana päivänä risteilijä "HMS Berwickiä" etsittäessä saksalaista laivasto-osastoa Norjan rannikolta. Alukset palasivat 19. huhtikuuta laivaston mukana Scapa Flowhun.


title: HMS Inglefield

text: Alus osallistui 2. toukokuuta Åndalsnäsin evakuointiin yhdessä "HMS Manchesterin", "HMS Birminghamin", "HMS Delightin", "HMS Dianan", "HMS Somalin" ja "HMS Mashonan" kanssa. Se siirrettiin 19. toukokuuta Devonportin telakalle, mistä se palasi 3. kesäkuuta palvelukseen.


title: HMS Inglefield

text: Alus suojasi 4. kesäkuuta vaurioituneita "HMS Electraa" ja "HMS Antelopea", kun hävittäjät törmäsivät toisiinsa suojatessaan lentotukialus "HMS Ark Royalia" hyökättäessä Trondheimiin (operaatio DX).


title: HMS Inglefield

text: "HMS Inglefield" määrättiin 10. heinäkuuta suojaamaan 1. Miinalaivuetta tehtäessä pohjoista sulkua Färsaarten ja Orkneyn välille (operaatio SN1). Alus suojasi 20. heinäkuuta taisteluristeilijöitä "HMS Renownia" ja "HMS Repulsea" "HMS Zulun" kanssa etsittäessä Saksan laivaston taisteluristeilijä "Scharnhorstia" Pohjanmereltä.


title: HMS Inglefield

text: Alus suojasi elokuussa 1. Miinalaivuetta kolmeen otteeseen täydennettäessä sulkuja. Se määrättiin syyskuussa suojaamaan Dakariin matkaavaa saattuetta, minkä vuoksi se suojasi "HMS Barhamin" matkan Gibraltarille. Alus havaitsi 20. syyskuuta Marokon rannikon edustalla Ranskan laivaston risteilijä "Gloiren", jonka se saattoi Casblancaan. Alus joutui kosketuksiin 23. syyskuuta Ranskan laivaston sukellusveneen "Perseen" kanssa sekä rannikkotykistön maaliksi. Alukseen osui yksi 7,5 tuuman kranaatti, joka aiheutti rakenteellisia vaurioita sekä tappioita aluksella. Se osallistui seuraavana päivänä taisteluun Ranskan laivaston hävittäjää "L'Audacieusea" vastaan, jolloin se kärsi lisää vaurioita.


title: HMS Inglefield

text: "HMS Inglefieldin" vapauduttua lokakuussa operaatiosta se jäi Freetowniin saattueiden suojaksi. Alus suojasi marraskuussa saattueen HG46 Gibraltarilta kotimaahan, jossa se siirrettiin joulukuussa telakalle Lontooseen.


title: HMS Inglefield

text: "HMS Inglefield" palasi palvelukseen 20. tammikuuta 1941. Alus aloitti seuraavana päivänä koulutuksen Scapa Flowssa, minkä päätyttyä se liittyi laivueeseensa. Alus suojasi 6. helmikuuta taistelulaiva "HMS Rodneya" suojattaessa 1. Miinalaivuetta Färsaarten ja Islannin välillä.


title: HMS Inglefield

text: Alus tuki 2. maaliskuuta Kommandoiskua Lofooteille. Se oli 19. maaliskuuta osa laivasto-osastoa, jonka tehtävänä oli löytää Saksan laivaston taisteluristeilijät "Scharnhorst" ja "Gneisenau". Alus suojasi huhtikuussa saattuetta HX121, jonka aikana se hyökkäsi "HMS Maorin" kanssa syvyyspommein tuloksetta "U-552" kimppuun.


title: HMS Inglefield

text: "HMS Inglefield" suojasi 11. toukokuuta saattueen HX125 Islantiin "HMS Intrepidin", "HMS Impulsiven" ja "HMS Escapaden" kanssa. Alus suojasi 22. toukokuuta taistelulaiva "HMS King George V":tä ja taisteluristeilijä "HMS Repulsea" etsittäessä taistelulaiva "Bismarckia". Se erkani 24. toukokuuta osastosta tankkaamaan.


title: HMS Inglefield

text: Alus suojasi 23. heinäkuuta risteilijöitä "HMS Devonshire" ja "HMS Suffolk", lentotukialuksia "HMS Furious" ja "HMS Victorious" yhdessä kuuden muun hävittäjän kanssa hyökättäessä Norjan rannikolle (operaatio EF). Se palasi 7. elokuuta osaston mukana Scapa Flowhun.


title: HMS Inglefield

text: "HMS Inglefield" oli 8. elokuuta Scapa Flowssa, kun kuningas Yrjö VI vieraili Kotilaivaston aluksilla (operaatio FC). Alus kuljetti seuraavana päivänä kuningasta tarkastuksen aikana, minkä jälkeen se kuljetti kuninkaan takaisin maihin. Se suojasi tankkeri "Black Rangerin" Huippuvuorille, jonne perustettiin tankkaussatama Jäämeren saattueita suojaaville aluksille. Se osui 20. elokuuta vedenalaiseen hylkyyn Sasseninlahdessa, jolloin sen kaikuluotain tuhoutui.


title: HMS Inglefield

text: Alus suojasi 24. elokuuta "HMS Victoriousta" risteilijöiden "HMS Devonshiren" ja "HMS Suffolkin" sekä hävittäjien "HMS Eclipsen" ja "HMS Escapaden" kanssa. Osaston tehtävänä oli suojata ensimmäistä Venäjälle matkaavaa saattuetta (operaatio Dervish). Se suojasi 31. elokuuta saman osaston mukana lentotukialus "HMS Argusta" ja risteilijä "HMS Shropshireä", jotka kuljettivat lentokoneita ja henkilöstöä Murmanskiin operaatio Strengtissä.


title: HMS Inglefield

text: Palattuaan operaatiosta "HMS Inglefield" siirrettiin 14. syyskuuta telakalle tutkittavaksi. Alus siirrettiin 22. syyskuuta korjattavaksi Humberiin. Korjausten aikana alukselle asennettiin merivalvontatutka sekä radiokuuntelujärjestelmä. Se palasi 26. marraskuuta palvelukseen. Alus liittyi seuraavana päivänä Scapa Flowssa laivueeseensa.


title: HMS Inglefield

text: Alus määrättiin joulukuussa tukemaan kommandoiskua Norjaan operaatio Kitbagissa, jossa oli tarkoitus laskea 6 Commando Florohon Stadlandetille. Se harjoitteli Shetlannin vesillä operaatiota varten maihinnousualusten "HMS Prince Charlesin" ja "HMS Princess Charlottan" kanssa, jolloin sen tukikohtana oli Lerwick. Operaatio peruutettiin osittain maihinnousualuksella tapahtuneen onnettomuuden vuoksi.


title: HMS Inglefield

text: "HMS Inglefield" ja "HMS Intrepid" tulittivat tammikuussa 1942 Floroa Norjassa. Ilmavoimat teki saman aikaisesti häirintähyökkäyksen Solan lentokentälle. Tuloksena hyökkäyksestä oli kahden kauppalaivan ja kolmen troolarin tuhoutuminen sekä kahden tehtaan vaurioituminen. Alus siirrettiin palattuaan kattiloiden puhdistukseen Rosythiin.


title: HMS Inglefield

text: Alus suojasi 10. maaliskuuta Kotilaivaston mukana Murmanskiin matkannutta saattuetta PQ13 ja sieltä palaavaa saattuetta QP9. Alus suojasi 19. huhtikuuta Yhdysvaltain laivaston lentotukialus "USS Waspia" toimitettaessa lentokoneita Maltalle operaatio Calendarissa. Se palasi 26. huhtikuuta Kotilaivastoon suojaamaan saattueita.


title: HMS Inglefield

text: "HMS Inglefield" suojasi 28. huhtikuuta Kotilaivaston mukana Murmanskiin matkannutta saattuetta PQ15 ja sieltä palannutta saattuetta QP11. Alus suojasi 10. toukokuuta vaurioitunutta "HMS Trinidadia" vastaanottamaan lähtenyttä osastoa. Se jatkoi matkaansa 14. toukokuuta Kuolan niemimaalle, josta se suojasi 21. toukokuuta saattueen QP12 takaisin kotimaahan. Alus erkani 29. toukokuuta saattueesta palaten Kotilaivastoon.


title: HMS Inglefield

text: Alus siirrettiin kesäkuussa 8. Hävittäjälaivueeseen Kotilaivaston hävittäjien uudelleen organisoinnin yhteydessä. Sille kuormattiin 10. kesäkuuta ammuksia ja muita tarvikkeita toimitettavaksi Murmanskiin. Alus teki matkan "HMS Intrepidin" kanssa.


title: HMS Inglefield

text: "HMS Inglefield" suojasi 26. kesäkuuta palaavaa saattuetta QP13 "HMS Intrepidin", "HMS Achatesin", "HMS Volunteerin" ja Puolan laivaston "ORP Garlandin" kanssa. Alus kuljetti kotimaahan 2. toukokuuta uponneen risteilijä "HMS Edinburghin" miehistön.


title: HMS Inglefield

text: Alus erkani 3. heinäkuuta saattueesta yhdessä "HMS Intrepidin" ja "ORP Garlandin" kanssa etsimään ankkuripaikaltaan kadonnutta taistelulaiva "Tirpitziä". Osasto palasi seuraavana päivänä saattueen suojaksi. Se kävi 7. heinäkuuta tankkaamassa Islannissa. Alus palasi 10. heinäkuuta Kotilaivastoon saattuepalvelukseen, kunnes se siirrettiin 31. heinäkuuta Humberin telakalle.


title: HMS Inglefield

text: "HMS Inglefield" aloitti marraskuussa koeajot. Alus siirtyi 8. marraskuuta Scapa Flowhun, jossa se liittyi seuraavana päivänä laivueeseensa.


title: HMS Inglefield

text: Alus suojasi 18. joulukuuta saattuetta JW51A Kuolan niemimaalle. Alus erkani 25. joulukuuta saattueesta sen saavuttua määränpäähänsä. Se suojasi 30. joulukuuta palaavaa saattuetta RA51, josta se erkani 6. tammikuuta 1943.


title: HMS Inglefield

text: "HMS Inglefield" suojasi 23. tammikuuta taistelulaiva "HMS Ansonia" ja risteilijä "HMS Sheffieldiä", jotka olivat saattueiden JW52 ja RA52 kaukosuojausosastona. Alus suojasi 19. helmikuuta kuuden muun hävittäjän kanssa saattueetta JW53, josta se erkani 27. helmikuuta sään vuoksi. Se suojasi 1. maaliskuuta palaavaa saattuetta RA53 samojen hävittäjien ja risteilijä "HMS Scyllan" kanssa.


title: HMS Inglefield

text: Erottuaan 12. maaliskuuta saattueesta alus siirrettiin Atlantin saattueiden suojaksi 3. Saattajaryhmän johtoalukseksi luoteisen reitin alueelle. Ryhmään kuului muun muassa saattuetukialus "HMS Biter". Alus siirrettiin jo 3. huhtikuuta 4. Saattajaryhmän johtoalukseksi. Ryhmän muina aluksina olivat "HMS Eclipse", "HMS Fury" ja "HMS Icarus". Alus suojasi 6. huhtikuuta ryhmän mukana saattuetta HX231.


title: HMS Inglefield

text: "HMS Inglefield" palasi 15. toukokuuta laivueeseensa Kotilaivastossa. Alus suojasi 17. toukokuuta taistelulaiva "HMS Howea" matkalla Gibraltarille. Se palasi kotimaahan suojaten taistelulaiva "HMS Nelsonia".


title: HMS Inglefield

text: Alus siirrettiin heinäkuussa tukemaan Sisilian maihinnousua. Se siirtyi Aleksandriaan liittyäkseen Välimeren laivastoon. Alus lähti 7. heinäkuuta Aleksandriasta osallistuakseen operaatio Avalancheen, jossa se määrättiin kaksi päivää myöhemmin suojaamaan risteilijöitä "HMS Auroraa" ja "HMS Penelopea". Se oli 10. heinäkuuta Aegeanmerelle olleessa laivasto-osastossa, jolloin se tulitti muun muassa Cataniaa yhdessä "HMS Offan" kanssa. Alus tulitti myös seuraavana päivänä maakohteita tukiessaan maihinnousseita joukkoja.


title: HMS Inglefield

text: "HMS Inglefield" yritti 23. heinäkuuta upottaa Italian laivaston sukellusvene "Ascianghin", mutta se jäi tuloksettomaksi. Aluksen kotisatamaksi vaihtui elokuussa Malta, josta käsin se partioi Otranton salmen alueella sekä tuki Sisilian taisteluita. Alus siirrettiin syyskuussa osaksi Yhdysvaltain laivaston 8. hävittäjälaivuetta, jonka tehtävänä oli tukea Salernon maihinnousua.


title: HMS Inglefield

text: Alus suojasi 7. syyskuuta alkaen Salernon maihinnousussa Force H:ta. Se suojasi 25. syyskuuta Scapa Flowhun palaavia Kotilaivaston aluksia, minkä jälkeen alus liittyi Kotilaivastoon. Se määrättiin lokakuussa palaamaan Välimerelle tukemaan uusia maihinnousuja Italiaan. Matkalla alus teki Biskajanlahdella sukellusveneentorjuntamatkan.


title: HMS Inglefield

text: "HMS Inglefield" liittyi marraskuussa Algerissa maihinnousulaivastoon. Alus suojasi Maltan kautta Aleksandriaan taisteluristeilijä "HMS Renownia", joka kuljetti Winston Churchilliä Kairon kokoukseen. Alus siirtyi joulukuussa Taranton ja Maltan kautta Gibraltarille, jossa se siirrettiin 14. joulukuuta telakalle. Aluksen palatessa 21. joulukuuta palvelukseen se siirtyi Maltalle.


title: HMS Inglefield

text: "HMS Inglefield" määrättiin tammikuussa 1944 osaksi pohjoista hyökkäysosastoa (Peter) suunniteltuun Anzion maihinnousuun. Alus purjehti Napoliin liittyäkseen osastoonsa. Se aloitti 21. tammikuuta matkansa Napolista Anzion maihinnousualueelle. Alus tuki seuraavana päivänä maihinnousua tulittamalla Civitavecchiaa yhdessä risteilijä "HMS Didon" ja hävittäjä "HMS Kempenfeltin" kanssa. Alus tulitti 23.-24. tammikuuta Formiassa rantatietä.


title: HMS Inglefield

text: Alus oli 28. tammikuuta "HMS Mauritiuksen" kanssa maavoimien tulitukena Anzion sillanpäässä. Se joutui rannikkotykistön tuleen, mutta alus ei kärsinyt vaurioita. Se tulitti 30. tammikuuta uudelleen Formian rantatietä.


title: HMS Inglefield

text: Anzion maihinnousun maajoukkojen komentaja kenraali Alexander nousi helmikuussa "HMS Inglefieldille" siirtyessään maihin. Alus suojasi 15. helmikuuta ampumatarvikkeilla kuormattuja aluksia Napolista Anzioon. Se suojasi ankkuripaikalla olevia aluksia.


title: HMS Inglefield

text: "HMS Inglefield" joutui 25. helmikuuta radio-ohjatun Hs293 liitopommin maaliksi Anzion edustalla. Pommi osui suoraan alukseen, jolloin se upposi vieden mukanaan 35 miehistönjäsentä. Alukselta pelastetut 157 eloonjäänyttä kuljetettiin Napoliin odottamaan paluuta kotimaahan.


title: Suopeukaloiset

text: Suopeukaloiset ("Cistothorus") on peukaloisten heimoon kuuluva varpuslintusuku. Suopeukaloisten sukuun kuuluu BirdLifen mukaan neljä lajia.


title: Velkasuhde

text: Velkasuhde on henkilöiden tai oikeushenkilöiden välinen sidonnaisuus, jossa toinen osapuoli (velkoja) on oikeutettu saamaan toiselta (velalliselta) tietyn suorituksen. Tällaiseen oikeussuhteeseen sisältyy velallisen velvoite eli velka velkojaa kohtaan ja velkojan saamisoikeus velalliseen nähden. Velkoja voi oikeusjärjestyksen nojalla vaatia velalliselta suorituksen täyttämistä. Velkasuhde voi perustua yksipuoliseen sitoumukseen, kaksipuoliseen sopimukseen tai lakiin. Lakiin perustuva velkasuhde syntyy esimerkiksi silloin, kun joku aiheuttaa toiselle vahinkoa. Rahamääräisestä velkasuhteesta annetaan yleensä saamistodistus.


title: Velkasuhde

text: Velkasuhteeseen voi sisältyä vain yksi suoritusvelvoite ja sitä vastaava saaminen tai useita molemminpuolisia velvoitteita. Velkoja voi yleensä irrottautua velkasuhteesta luovuttamalla saamisen kolmannelle osapuolelle, mutta velallinen tarvitsee yleensä velkojan suostumuksen voidakseen siirtää velvoitteensa siirtoon suostuneen henkilön vastattavaksi. Velalliseen kohdistuva oikeudellinen vastuu sisältää myös sen, että täytettyään suorituksen virheellisesti tai jätettyään sen kokonaan täyttämättä hän voi joutua korvaamaan velkojan vahingon, tekemään uuden suorituksen tai taipumaan sopimuksen purkuun.


title: Velkasuhde

text: Yksinkertaisessa velkasuhteessa velallisen velvoitteena on maksaa velaksi saamansa rahamäärä ja mahdollinen korko velkojalle. Velkojalla on vastaava saamisoikeus velallista kohtaan. Usein samaan velkasuhteeseen sisältyy useita suorituksia. Sopimuksessa sama osapuoli voi olla jonkin suorituksen osalta velallinen ja toisen osalta velkoja. Esimerkiksi kauppaan sisältyy kaksi velvoitetta, toisaalta myyjän velvoite luovuttaa kaupan kohde ostajalle ja toisaalta ostajan velvoite maksaa kauppahinta myyjälle.


title: Huilupeukaloiset

text: Huilupeukaloiset ("Microcerculus") on peukaloisten heimoon kuuluva varpuslintusuku. Huilupeukaloisten sukuun kuuluu BirdLifen mukaan neljä lajia.


title: Hawthorn Leslie and Company

text: R. & W. Hawthorn Leslie and Company, Limited, jota normaalisti kutsutaan Hawthorn Leslieksi, oli laivoja ja höyryvetureita valmistanut yritys.


title: Hawthorn Leslie and Company

text: Yritys muodostettiin 1886 yhdistämällä A. Leslie and Companyn telakka Hebburnissa höyryvetureita valmistavaan R. and W. Hawthornin tehtaisiin St. Petersissä Newcastle upon Tynessä. Yhtiö siirsi 1937 höyryvetureiden valmistuksen Robert Stephenson and Companylle, josta myöhemmin tuli Robert Stephenson and Hawthorns Ltd.


title: Hawthorn Leslie and Company

text: Telakan valmistamista aluksista ehkä kuuluisin on hävittäjä "HMS Kelly", joka laskettiin vesille 1938. Aluksen päällikkönä oli lordi Louis Mountbatten. Yhtiön telakka liitettiin 1968 Swan Hunterin ja Vickersin Tynen telakoihin, jolloin muodostui Swan Hunter & Tyne Shipbuilders.


title: Hawthorn Leslie and Company

text: Tämän perustetun yhtiön laivateollisuus kansallistettiin, jolloin se sulautettiin 1977 British Shipbuilders yhtiöön. Yhtiön laivanmoottoreita valmistavat osat liitettiin 1979 George Clark & NEMiin, joka myös kansallistettiin muodostamalla Clark Hawthorn.


title: Hawthorn Leslie and Company

text: Yhtiön päätelakka Hebburnissa suljettiin 1992, jolloin se myytiin Cammell Lairdille. Telakka siirtyi edelleen 2001 A&P Groupille, mutta nykyään siellä ei ole telakkatoimintaa.


title: Hawthorn Leslie and Company

text: Yhtiön pääalaksi vaihtui puhelinteollisuus. Sen osakeomistus siirtyi 1993 Vodafonelle.


title: Metsäpeukaloiset

text: Metsäpeukaloiset ("Henicorhina") on peukaloisten heimoon kuuluva varpuslintusuku. Metsäpeukaloisten sukuun kuuluu BirdLifen mukaan 4 lajia.


title: Laulupeukaloiset

text: Laulupeukaloiset ("Cyphorhinus") on peukaloisten heimoon kuuluva varpuslintusuku. Laulupeukaloisten sukuun kuuluu BirdLifen mukaan kolme lajia.


title: Helmipeukaloiset

text: Helmipeukaloiset ("Campylorhynchus") on peukaloisten heimoon kuuluva varpuslintusuku. Helmipeukaloisten sukuun kuuluu BirdLifen mukaan kolmetoista lajia.


title: HMS Valkyrie

text: HMS Valkyrie (viirinumerot D61, F83, G86 ja F05) oli Britannian Kuninkaallisen laivaston Amiraliteetin V-luokan laivueenjohtaja, joka palveli ensimmäisessä maailmansodassa.


title: HMS Valkyrie

text: Alus tilattiin heinäkuussa 1916 William Denny and Brothersin telakalta nimellä "HMS Malcolm", mutta sen nimi vaihdettiin ennen valmistumista. Sen köli laskettiin 25. toukokuuta 1916 ja alus laskettiin vesille 13. maaliskuuta 1917. Alus valmistui 16. kesäkuuta.


title: HMS Valkyrie

text: "HMS Valkyrie" liitettiin palvelukseen otettaessa Harwichiin sijoitetun 10. Hävittäjälaivueen laivueenjohtajaksi. Alus oli neljästä R-luokan aluksesta muodostetun viirikön johtajana partiomatkalla Pohjanmerellä, kun se osui miinaan 22. joulukuuta 1917. "HMS Sylph" hinasi pahoin vaurioituneen aluksen satamaan, mistä se siirrettiin telakalle korjattavaksi.


title: HMS Valkyrie

text: "HMS Valkyrie" korjattiin siirtokuntoiseksi Harwichissa, minkä jälkeen alus purjehti Chathamiin telakalle. Alus palasi palvelukseen heinäkuussa 1918 Harwichiin, josta se pian siirrettiin kevyt risteilijä "HMS Championin" johtamaan 13. Hävittäjälaivueeseen Rosythiin.


title: HMS Valkyrie

text: "HMS Valkyrie" lähti joulukuussa 1918 13. Hävittäjälaivueen sekä seitsemän miinanraivajan kanssa 4. Kevyt risteilijälaivueen alusten "HMS Cardiffin" (kontra-amiraali Edwyn Alexander-Sinclair) ja neljän muun risteilijän johtamana Itämerelle. Osaston tehtävänä oli tukea Baltian maiden hallituksia taistelussa bolševikkeja vastaan.


title: HMS Valkyrie

text: Alus myytiin romutettavaksi 1936.


title: Krista Tesreau

text: Krista Tesreau (s. 10. tammikuuta 1964 St. Louis, Missouri) on yhdysvaltalainen näyttelijä.


title: Krista Tesreau

text: Tesreau esiintyi Mindy Lewiksen roolissa televisiosarjassa "Guiding Light" vuosina 1983–1989. Hän on myös pianisti; hän aloitti soittamisen kaksivuotiaana ja menestyi kilpailuissakin. Hän kilpaili lisäksi voimistelijana ja opiskeli tanssia, laulua sekä klarinetinsoittoa. Hänellä on ollut "Guiding Lightin" jälkeenkin eri rooleja televisiossa (mm. "Santa Barbara", "One Life to Live") ja elokuvissa. Hän on myös palannut "Guiding Lightiin" toistuvasti vuosien varrella.


title: Krista Tesreau

text: Tesreau oli Daytime Emmy -ehdokkaana vuonna 1987. Hän on ollut Internet Movie Databasen mukaan kahdesti naimisissa; ensin vuosina 1991–1992 Robert Mionen ja sitten vuodesta 2004 Glen Straussin kanssa. Toisesta avioliitosta hänellä mainitaan olevan kaksi lasta: Michael Paul Strauss (s. 2005) ja Julia (s. 2008). Nykyisin Tesreau toimii näyttelijänä ja juontajana.


title: Adenosiinimonofosfaatti

text: Adenosiinimonofosfaatti eli AMP eli adenyylihappo (CHNOP) on nukleotidi. Se koostuu adenosiininukleosidistä ja siihen liityneestä fosfaattiryhmästä. Adenosiinimonofosfaattilla on tärkeä rooli aineenvaihdunnassa. Se aktivoi useita tärkeitä reaktioita esimerkiksi glykolyysissä, glykogenolyysissä ja rasvahappojen hapettamisessa.


title: Adenosiinimonofosfaatti

text: Adenosiinimonofosfaattia syntyy muun muassa ATP-synteesissä. Adenylaattikinaasientsyymi toimii katalyyttinä reaktiossa, jossa kaksi ADP-molekyyliä yhtyvät, jolloin tuotteina muodostuu ATP:tä ja adenosiinimonofosfaattia.


title: Adenosiinimonofosfaatti

text: Adenosiinimonofosfaattia syntyy myös ATP:n ja ADP:n hydrolyysissä. Adenosiinimonofosfaatin lisäksi tällöin vapautuu myös pyrofosfaatti- tai fosfaattiryhmä.


title: Adenosiinimonofosfaatti

text: Adenosiinimonofosfaatti voidaan muuttaa ADP:n kautta ATP:ksi. Ensimmäistä vaihetta katalysoi adenylaattikinaasi ja toista ATP-syntaasi.


title: Adenosiinimonofosfaatti

text: AMP-deaminaasi entsyymi muuntaa adenosiinimonofosfaatin inosiinimonofosfaatiksi ja ammoniakiksi. Entsyymin vähäisyys voi aiheuttaa aiheuttaa voimakasta lihaskipua ja pitkään kestävää lihasten heikkoutta lihaskuntoharjoittelun jälkeen. Sairaus on perinnöllinen ja tyypillisin valkoihoisilla.


title: Lahari

text: Lahari on mutavyöry, joka voi syntyä tulivuoren purkautuessa. Vesimassat, jotka voivat olla peräisin rankkasateesta, lumen sulamisesta tai kraatterijärven reunan sortumisesta, huuhtovat rinteeltä mukaansa ensin tuhkaa ja mutavyöryn kasvaessa yhä suurempia kiviä ja lohkareita. Mutavyöry voi olla kymmenien metrien korkuinen ja edetä jopa 70 km:n tuntivauhdilla. Lahari voi kulkeutua jopa kymmenien kilometrien päähän tulivuoresta.


title: Lahari

text: Islannissa olevan Katla-tulivuoren purkaus vuonna 1918 aikaansai jökulhlaupin, jonka tuottama lahari siirsi rantaviivaa 5 km.


title: Samma på svenska

text: Samma på svenska on rap-artisti Redraman 9. joulukuuta 2009 julkaistu EP. Kuten EP:n nimikin kertoo, Redrama räppää EP:llä ruotsiksi, eikä englanniksi, kuten aikaisemmilla julkaisuillaan. Albumilta on julkaistu yksi single "Du".


title: Emulsiomaali

text: Emulsiomaali on maali, jossa vesi ja öljy on yhdistetty emulgoivan aineen avulla. Esimerkiksi lateksimaalit ovat emulsiomaaleja.


title: Moision koulu (Salo)

text: Moision koulu on Salon Moisiossa sijaitseva yläaste. Koulussa toimii musiikkiluokka sekä tietotekniikkaan ja viestintään painottuva Vies-Ti-luokka. Lukuvuonna 2010–2011 koulussa opiskeli 451 oppilasta, ja opettajia oli yhteensä 41.


title: Moision koulu (Salo)

text: Osa koulurakennuksesta tuhoutui elokuussa 2001 tapahtuneessa palossa. Toukokuussa 2010 huoltotilassa syttynyt tulipalo aiheutti teknisen työn ja tekstiilityön luokkiin savuvaurioita.


Scotts Shipbuilding and Engineering Company tai lyhyesti Scotts oli brittiläinen laivanrakennusyhtiö, jonka telakka sijaitsi Greenockissa, Skotlannissa Clyde-joen varrella.


title: Scotts Shipbuilding and Engineering Company

text: John Scottia, joka loi Greenockin laivanrakennusteollisuuden, katsotaan yhtiön perustajaksi. Scott-suku valtasi 1790 Greenockin alueen haltuunsa ja C G Scott aloitti 1850 Cartsdyken telakalla työt nimellä Scott & Company.


text: John Scott (II) ja Robert Scott hankkivat 1883 viereisen R Steele & Companyn telakan perustaakseen Cartsburnin telakan. John Swire & Company oli 1900 yhtiön suurin osakkeenomistaja ja Henry Scott oli Swire Scott yhtiön johtajana. Hän myös suunnitteli ja valvoi Swiren Taikoon telakan toimintaa Hongkongissa. Scottin perhe omisti neljänneksen Swirestä, kunnes he ottivat yhtiön haltuunsa 1904.


text: Scott valtasi 1925 Ross & Marshall's Cartdyke Mid telakan. He vaihtoivat 1934 Cartsdyke East telakan Cartsdyke Mid telakkaan Greenock Dockyard Limitedin kanssa. Yhtiön valtasi kesäkuussa 1965 Scott's & Sons (Bowling) Ltd ja se yhdistyi joulukuussa Greenockin telakkayhtiöön. Yhtiön telakat Cartsburn ja Cartsdyke sulautuivat 1966 yhteen. Yhtiö liittoutui 1970 Lithgowsin kanssa, jolloin syntyi Scott Lithgows Ltd. Uusi yhtiö sulautui 1977 British Shipbuilders konserniin.


text: Cartsdyken telakka suljettiin 1979 ja Cartsburn 1984. Scott Lithgow telakoineen myytiin 1984 Trafalgar Houselle. Tämän jälkeen yhtiön laivanrakennus päättyi.


title: ProAgria

text: ProAgria on suomalainen valtakunnallinen maatalousalan neuvonta- ja kehittämisorganisaatio. ProAgria tarjoaa palveluja maatalous- ja maaseutuyrittäjille ympäri Suomen sekä tekee tiivistä yhteistyötä koko elintarvikeketjun eri toimijoiden kanssa.


title: ProAgria

text: ProAgrian toimialoja ovat maito ja nurmi (lypsykarjatilojen kehittäminen), kasvi (kasvintuotannon kehittäminen), liha (sika-, lihanauta-, lammas- ja vuohitilojen tuotannon kehittäminen), hevoset (hevostilojen kehittäminen), matkailu ja ruoka, elintarvikkeet, urakointi, hyvinvointi, kalat ja kalavesialueet, luomutuotanto ja muu yritystoiminta.


title: ProAgria

text: ProAgria-ryhmään kuuluvat alueelliset ProAgria-keskukset; nautakarjanjalostukseen ja keinosiemennykseen erikoistunut Faba; nauta-, sika-, lammas- ja vuohirekisteriä ylläpitävä ja maataloudelle it-palveluja tarjoava ProAgria Maatalouden Laskentakeskus Oy, ruotsinkielinen ProAgria Svenska Lantbrukssällskapens Förbund sekä Valio Oy Alkutuotanto.


title: ProAgria

text: Pro Agria julkaisee maatalousalan lehtiä Käytännön Maamies ja KMVET yhdessä Agrologien liiton kanssa.


title: Turok: Son of Stone

text: Turok: Son of Stone on vuonna 2008 suoraan DVD:lle julkaistu animaatioelokuva. Se perustuu alun perin 1950-luvulla ilmestyneeseen sarjakuvaan Turokiin. Elokuvan tarina perustuu 1970-luvulla Western Publishingin kustamaan samannimiseen sarjakuvaan. Nykyisin sarjakuvan omistaa Classic Media, joka osti lakkautetun sarjakuvayhtiön oikeudet vuonna 1998. Elokuva kertoo hahmon synnyintarinan, jonka ohjasivat Curt Geda, Dan Riba ja Frank Squillace. Käsikirjoituksesta vastasi Tony Bedard, joka kirjoitti elokuvan tarinan Evan Bailyn kanssa. Pääosassa ovat muun muassa Adam Beach, Robert Knepper, Cree Summer ja Irene Bedard.


title: Turok: Son of Stone

text: Turok kilpailee leikkimielisesti veljensä Nashoban kanssa Catorin huomiosta. Tytön hiuskiinnikkeen pudotessa jokeen hän ehottaa suukkoa sille joka saa sen tuotua hänelle ensimmäisenä. Veljekset syöksyvät jokeen uidakseen hiuskiinnikkeen perään huomatakseen vain erään ilkeän miehen ottavan sen itselleen. Mies ei suostu antamaan esinettä takaisin ja yrittää tappaa Turokin heittämällä sotakirveensä poikaa kohti. Kaikkien yllätykseksi Turok nappaakin kirveen käteensä, jonka seurauksena mies käskee alaisiaan tappamaan pojat, mutta säästämään tytön hengen. Tästä seuraa verinen taistelu, kun Turok yksi toisensa jälkeen tappaa kaikki viholliset. Hän on aivan vihasta sekaisin, että vahingoittaa veljeään todella pahasti. Palattuaan takaisin heimonsa luokse, paikallinen shamaani yrittää parantaa Turokin veljen Nashoban. Heimolaiset jakavat mielipiteensä puolin ja toisin pitäisikö poika häätää heimosta pois, kunnes heidän shamaanin mielestä Turokin tulevaisuus on verinen, jonka vuoksi sen pitäisi häätää pois jottei heidän heimo joutuisi kokemaan kauheita.


title: Turok: Son of Stone

text: Kuusitoistavuotta myöhemmin Nashoban poika Andar ilmestyy paikalle pyytämään Turokin apua puolustamaan heimoaan. Turok kuitenkin kieltäytyy auttamasta, koska ei katso kuuluneensa vuosiin heimoon. Andar palaa kotiin kertoakseen uutisen, joka ei kuitenkaan tule yllätyksenä heimon päällikkönä toimivan Nashoban vaimolle Catorille. Nashoba johdattaa heimonsa sotaan vastakkaista Chichakin johtamaa heimoa vastaan. Taistelu oli erittäin verinen, jossa Chichakin heimolla on etulyöntiasema käyttäessään kivääreitä jousipyssyjen sijaan. Lopulta Chichak tappaa itse henkilökohtaisesti Nashoban, joka käskee poikaansa pakenemaan paikalta. Poika säntää Turokin luokse kertomaan tapahtuman, joka saa miehen suutuksiin. Hän suuntaa kohti entistä kyläänsä huomatakseen matkalla kuolemaa tekevän veljensä Nashoban, joka viimeisillä sanoillaan suostuttelee Turokia suojelemaan vaimoaan ja poikaansa. Hän kertoo samalla Chichakin olevan matkalla kyläänsä tappamaan kaikki asukkaat. Turok lupaa kostavansa vihollisen teot ja suuntaa kohti kyläänsä. Paikalla hän huomaa lähes tuhoutuneen kylän ja on aikeissaan tappaa Chichakin, joka huomaa Turokin omistavan isälleen kuuluneen sotakirveen. Turok kertoo ottaneensa sen Chichakin miehiltä, jolloin hän käskee miehiä hyökkäämään Turokin kimppuun. Chichak päättää paeta paikalta yrittäeän vielä ampua Turokin, mutta Andar pelastaa hänet osumalta. Turok hyppää hevonsen selkään ja lähtee Chichakin perään, joka pitää hallussaan Catoria. Turok löytää vihollisensa luolasta, jossa hän uhkaa tappaa Catorin. Tilanne kuitenkin keskeytyy kun muinainen lintua muistuttava jättiläisolento hyökkää Turokin ratsun kimppuun tappaen sen paikalle. Turok ja Andar puolustavat itseään pedolta, sillä välin kun Chichak pakenee syvemmälle luolaan.


title: Turok: Son of Stone

text: Tappaessaan pedon he suuntaavaat syvemmälle luolaan, jossa kaksikko huomaa kirkkaan valon ja suuntaavat sitä kohti. Pian he huomaavat olevansa kadonneessa maassa, jossa muinaiset dinosaurukset ovat päävallassa. Turok ja Andar kohtaavat pian Chickhakin, jolla on Catori hallussaan. Tilanne muuttuu kuitenkin vielä vaikeammaksi, kun T-Rexin näköinen peto hyökkää heidän kimppuunsa. Nyt kolmikkona toimiva ryhmä onnistuu pakenemaan petoa, kiipeämällä puuhun, jonka se kuitenkin kaataa vieressä olevaan jokeen. Turok, Andar ja Catori pelastautuvat pedon kynsistä ja joen toiselle puolelle jäänyt Chichak vannoo kostoaan.


title: Turok: Son of Stone

text: Myöhemmin Turok, Andar ja Catori lainehtivat tukin päällä joekea pitkin ja näkevät kadonneen maan elämää. Pian heidän kimppuunsa hyökkää mereneläin pitkäkaula, jota Turok onnistuu vahingoittamaan pedon suuresta koosta huolimatta. Kolmikko lopulta pelastuu kun paikalle ilmaantunut vielä suurempi peto syö pitkäkaulan. Huuhtoutuessaan rantaan he kohtaavat ensimmäistä kertaa paikallisia ihmisiä. Samaan aikaan Chichak on joutua tapetuksi, kun hän löytää erään villi-ihmisheimon, joiden puhekyky ei ole yhtä kehittynyt. Heimo yrittää tappaa Chichakin, joka onnistuu kuitenkin ampumaan heidän päällikkönsä. Heimolaiset tulevat hämmentyneiksi, mutta pian osoittavat Chichakin olevan heidän uusi päällikkö. Sillä aikaa puolestaan kadonneen maan toinen heimo on vienyt Turokin ja kumppanit pieneen kyläänsä, jossa heidän naispäällikkö Sepinto epäilee vieraiden ilmestymistä. Todistaakseen etteivät he ole paholaisia, Turokin on tuotava heille erään vuoren huipulla olevasta lentoliskon pesästä muna. Loukkaantunut Turok onnistuu pääsemään munan luokse, mutta epäonnekseen joutuu taistelemaan muutamaa lentoliskoa vastaan, jonka hän onnistuu loppujen lopuksi tappamaan. Illalla heimo järjestää juhlat uusien tulokkaiden ja ruuan kunniaksi. Toisaalla Chichak yrittää epätoivossaan kommunikoida villi-ihmisten kanssa ja löytää hänen kaltaisia ihmisiä. Chichakin viesti kuitenkin menee perille vasta kun hän piirtää tappamansa miehen verestä seinälle erään heimon merkin, jolloin heimolaiset osoittavat sormella heidän sijaintiaan.


title: Turok: Son of Stone

text: Turok, Andar ja Catori tutustuvat seuraavien päivien aikana heimon elämään ja auttavat heitä päivän askareissa. Myöhemmin illemmalla Turok on päättänyt lähteä pois ja etsiä tiensä takaisin kotiin, josta hän tuli kadonneelle maalle. Heimon päällikkö Sepinto yrittää vielä suostutella, mutta se ei muuta Turokin mieltä. Samana iltana Chichak on heimonsa johdolla saapunut vihollisheimon asuinalueelle. Hän onnistuu tekemään yllätyshyökkäyksen, jonka seurauksena on verinen taistelu. Taistelu lopulta päättyy, kun Turok katkaisee riippusillan poikki, jolloin villi-ihmiset eivät pääse enää heidän puolelle. Katkaisun yhteydessä heimon parhaimpiin taistelijoihin kuulunut Koba putoaa muiden riippusillalla olleiden vihollisten mukana rotkon pohjalle. Chichak uhoaa toiselta puolelta tappavansa heidät kaikki ja ottavansa takaisin isälleen kuuluvan sotakirveen Turokilta. Myöhemmin heimolaiset riitelevät juuri tapahtuneesta verilöylystä ja jotkut syyttvät Turokia tapahtuneesta. Heimon päällikkö Sepinto kuitenkin pitää Turokin tekoja urheina, huolimatta siitä että heidän täytyi uhrata Koban hengen. Turok kuitenkin pitää lupauksensa ja matkaa takaisin kotiin, mutta Andar ja Catori haluavat jäädä heimoon. Septino kertoo Turokille ennen tämän lähtöä mistä heidät voi löytää mikäli hän haluaisi palata takaisin.


title: Turok: Son of Stone

text: Turokin matka jää kuitenkin kesken, kun eräs villi-ihmisistä yllättää hänet lyömällä tajuttomaksi. Turok herää Chichakin vankina, joka pakottaa hänet kertomaan heimon olinpaikan. Turok ei suostu kertomaan, mutta Chichakin tuodessa paikalle nappaamaansa Andarin ja uhkaa tappaa pojan, Turok kertoo mistä auttamansa heimon voi löytää. Chichak lähtee saman tien matkaansa ja jättää Turokin ja Andarin sidottuina luolaan vartijoiden vahdittavaksi. Chichak onnistuu saartamaan heimon reitin ja käskee joukkojaan hyökkäämään, josta seuraa jälleen verinen taistelu. Sillä välin Turok karkaa Andarin avustuksella villi-ihmisten vartijoinnista ja toteuttaa unessaan näkemäänsä shamaanin viestiä. Hän houkuttelee paikalle verensä avulla alussa tapaamansa T-Rexia muistuttavan jättiläispedon, jonka ratsaille Turok onnistuu nousemaan suunnaten Andar mukanaan kohti veristä taistelua. Paikalla peto aiheuttaa vihollisille suuria menetyksiä ja Turok onnistuu saamaan veljelleen vannomansa koston tappamalla Chichakin, katkaisemalla hänen pään irti.


title: Turok: Son of Stone

text: Taistelun päätyttyä Turok, Catori, Andar ja muut heimolaiset jättävät hyvästi myöhään illalla päällikölleen Sepintolle, joka polttohaudataan.


title: Varikkopukki

text: Varikkopukki on laite, joka on pääasiassa tarkoitettu moottoripyörän tai mopon nostamiseen. Sitä käytetään yleensä huollossa tai säilytyksessä.


title: Varikkopukki

text:
Niitä valmistetaan raudasta tai alumiinista, joita keveytensä ansiosta käytetään usein kisoissa.
Varikkopukkeja on eri pyörämalleille, sekä etu/takapyörille tai keskirugon kohdalle tulevia malleja. Joissain malleissa on nostoa varten vipu, aivan kuten tunkeissa. Niiden hinnat vaihtelevat 20-400 euron välillä. Varikkopukkeja myydään moottoriurheiluliikkeissä ja kaksipyöräisten nettikaupoissa.


title: Boris Afanasjev

text: Boris Ivanovitš Afanasjev (, 1913–1983) oli neuvostoliittolainen jalkapalloilija ja jääkiekkoilija. Hän sai ansioituneen urheilumestarin (заслуженный мастер спорта, zaslužennyi master sporta) kunnianimen vuonna 1948 ja ansioituneen valmentajan (заслуженный тренер, zaslužennyi trener) kunnianimen vuonna 1968.


title: Boris Afanasjev

text: Jalkapalloa Afanasjev pelasi keskikenttäpelaajana. Hän edusti urallaan TsDKA Moskovaa (1929–1932, 1944–1948), Dukatia (1933), Dinamo Bolševoa (1934–1937) ja Dynamo Kiovaa (1938–1941). Hän pelasi Neuvostoliiton mestaruussarjassa 93 ottelua ja teki kolme maalia. Hän voitti Neuvostoliiton-mestaruuden vuosina 1946–1948 ja Neuvostoliiton cupin vuonna 1945.


title: Boris Afanasjev

text: Jääkiekossa Afanasjev oli maalivahti ja voitti Neuvostoliiton-mestaruuden vuosina 1948–1950 edustaessaan TsDKA Moskovaa. Neuvostoliiton mestaruussarjassa hän pelasi yhteensä 78 ottelua. Vuodesta 1953 lähtien hän toimi jääkiekkovalmentajana ja valmensi muun muassa Spartak Moskovaa vuosina 1963–1964.


title: Mosambikin historia

text: Mosambikin historian varhaisvaiheista on hyvin vähän tietoa, mutta maassa on elänyt ihmisiä jo tuhansia vuosia. Maanviljelijöitä ja karjankasvattajia levittäytyi alueelle vasta ajanlaskun alun jälkeen, ja arabikauppiaat vaikuttivat siellä 900-luvulta lähtien. Ensimmäisenä eurooppalaisena nykyisen Mosambikin rannikolla kävi portugalilainen Vasco da Gama 1498. Portugalilaiset valloittivat rannikkoalueet 1500-luvulla, ja alue oli löyhästi Portugalin hallussa, vaikka monet paikalliset valtakunnat vastustivat sitä pitkään etenkin sisämaassa. Vasta vuonna 1891 Portugalin ja Britannian sopimuksen myötä Mosambik sai nykyisen muotonsa.


title: Mosambikin historia

text: Toisen maailmansodan jälkeen monet eurooppalaisten siirtomaat itsenäistyivät, mutta Portugali ei halunnut myöntää itsenäisyyttä siirtomailleen. Vasemmistopuolue Frelimo aloitti itsenäisyyssodan 1960-luvulla, mutta Mosambik itsenäistyi vasta 1975, kun Portugalissa oli noussut neilikkavallankumouksen jälkeen valtaan uusi hallitus. Mosambik oli aluksi kommunistinen yksipuoluevaltio, mutta Frelimon vastustajaksi perustettu konservatiivinen Renamo aloitti sisällissodan 1977. Vuonna 1990 Mosambikissa otettiin käyttöön uusi perustuslaki, joka lakkautti yksipuoluejärjestelmän, ja sisällissota päättyi lopulta vuonna 1992.


title: Mosambikin historia

text: Useimpien tutkijoiden mukaan ensimmäiset ihmiset kehittyivät Ison hautavajoaman alueella itäisessä Afrikassa. Todennäköisesti Mosambikissakin on asunut ihmisiä jo tuhansia vuosia, mutta maasta on löytynyt vain muutamia fossiilitodisteita varhaisista ihmisistä. Joitakin nomadiklaaneja on liikkunut Mosambikissa jo luultavasti 10 000 vuotta sitten. He saattoivat olla nykyisten sanien esi-isiä. Bantukieliä puhuvia maanviljelijöitä ja karjankasvattajia alkoi saapua alueelle vuoden 100 tienoilla, ja he etenivät sisämaan ylängöiltä Intian valtamerelle vuoteen 400 mennessä. Tämä oli bantuekspansion alkua. Ensimmäisen vuosituhannen lopulla Mosambikin eteläisiin keskiosiin oli kehittynyt yhteisöjä, joita hallitsi heimopäällikkö.


title: Mosambikin historia

text: Bantukansat perustivat useita valtioita, jotka ulottuivat ajoittain myös nykyisen Mosambikin alueelle. Yksi niistä oli Maravi, joka sijaitsi Njassajärven itäpuolella ja oli laajimmilaan noin vuonna 1650. Etelämpänä, Sambesi- ja Limpopojokien välisellä tasangolla kehittyivät Zimbabwen kuningaskunta (noin 1220–1450) ja sen seuraaja Mwene Mutapa (noin 1450–1698). Eteläisessä Mosambikissa sijaitsi Zimbabwen kuningaskuntaan kuulunut Manekwenin kaupunki, joka oli 1100-luvulta 1700-luvulle maanviljelyn, karjankasvatuksen ja kultakaupan keskus.


title: Mosambikin historia

text: Afrikan itärannikolla käytiin kauppaa jo antiikin aikana, mutta kaupankäynti ei todennäköisesti yltänyt vielä Mosambikiin asti ja Rooman valtakunnan hajoamisen jälkeen kauppa tyrehtyi. Islaminuskon myötä Itä-Afrikan kauppareitit otettiin uudelleen käyttöön. Arabihistorijoitsija Al-Masudin mukaan arabikauppiaat kävivät säännöllisesti kauppaa Madagaskarilla vuonna 947 ja tiesivät Buzijoen suulla olevan Sofalan kaupungin, joka oli afrikkalaisen kullan myyntipaikka. Maantieteilijä Al-Idrisin mukaan Sofala oli 1100-luvulla merkittävä kauppapaikka, josta hankittiin rautaa, kultaa ja eläintennahkoja.


title: Mosambikin historia

text: Swahilit olivat perustaneet 1200-luvulle mennessä useita kaupunkivaltioita Itä-Afrikan rannikolle Somaliasta Mosambikin keskiosiin. Monet nykyisen Mosambikin merkittävimmistä satamakaupungeista olivat alkujaan swahilien kauppakeskuksia, kuten Mosambikin saari, Angoche, Ibo ja Inhambane. Tärkein keskus oli Sofala, joka on perustettu kauppapaikaksi todennäköisesti jo 800-luvulla. Siellä oli 1400-luvulla 10 000 asukasta. Sofala sijaitsi lähellä nykyistä Beiran kaupunkia Sofalan maakunnassa. Kauppakaravaanit kulkivat Sambesia ja monia muita jokia sisämaahan nykyiseen Zimbabween, josta tuotiin etenkin kultaa. Vuoteen 1100 mennessä alettiin käydä kauppaa myös sisämaasta tuoduista orjista. Mosambikin satamien kautta arvioidaan myydyn noin miljoona orjaa.


title: Mosambikin historia

text: Arabiretkeilijät tutkivat todennäköisesti myös Mosambikin sisämaata. He purjehtivat Sambesia pitkin jopa nykyisen Cahora Bassan tekojärven tienoille ja perustivat pieniä kaupunkeja joen varrelle. Nykyiset Teten ja Senan kaupungit ovat ilmeisesti arabien perustamia.


title: Mosambikin historia

text: Portugalilaiset valtasivat marokkolaisen Ceutan satamakaupungin 1415. He kuulivat pian Afrikan kukoistavasta kultakaupasta ja alkoivatkin etsiä meritietä Afrikan ympäri. Bartolomeu Dias kiersi 1487 ensimmäisenä Afrikan eteläkärjen, Hyväntoivonniemen, mutta hän ei kuitenkaan purjehtinut vielä nykyisen Mosambikin rannikolle asti. Itärannikkoa pitkin etelään matkasi puolestaan Pêro da Covilhã, joka pääsi nykyisen Mosambikin alueelle Sofalaan saakka. Ensimmäisenä merireitit yhdisti Vasco da Gama, joka pysähtyi Mosambikin saarella ja jatkoi sieltä matkaa Malindiin ja swahilioppaan avulla Intiaan.


title: Mosambikin historia

text: Vuoteen 1502 mennessä portugalilaisilla oli jo tukikohta Sofalassa, ja vuonna 1507 he asuttivat Mosambikin saaren Intiaan ja Maustesaarille käytävän kaupan välietapiksi. Mosambikin saaresta tuli niin merkittävä kauppakeskus, että portugalilaiset hylkäsivät Kilwa Kisiwanin. Vuoteen 1530 mennessä portugalilaiset hallitsivat pääosaa nykyisen Mosambikin rannikosta Sofalasta pohjoiseen.


title: Mosambikin historia

text: Portugalilaiset hallitsivat pitkään lähinnä rannikkoalueita, ja varsinaiseksi siirtomaaksi Mosambik kehittyi vasta aivan 1800-luvun lopussa. Ensimmäisen tutkimusmatkan Mosambikin sisämaahan teki António Fernandes, joka vieraili todennäköisesti ensimmäisenä portugalilaisena Mwene Mutapan pääkaupungissa. Hän teki kolme matkaa vuosina 1511–1513 ja kertoi löytämistään kultakaupan reiteistä. Fernandesin löydöt eivät vielä saaneet portugalilaisia kiinnostumaan Mosambikin sisämaan valtaamisesta, vaan he tyytyivät käymään kauppaa heimopäälliköiden kanssa rannikkolinnakkeistaan käsin.


title: Mosambikin historia

text: Kun šonat olivat tappaneet jesuiittapappi Gonçalo da Silveiran 1561, portugalilaiset lähettivät sotilaita sisämaahan 1569–1575 ja yrittivät vallata kulta-alueita. Monet sotilaat kuolivat hyttysten ja tsetsekärpästen levittämiin tauteihin. Jäljelle jääneet joukot hyökkäsivät Senaan ja surmasivat suuren osan kaupungin muslimiväestöstä. Heinäkuussa 1572 Francisco Barreton johtama 650 miehen osasto marssi kohti Teteä, mutta matkalla heidän kimppuunsa hyökkäsi 16 000 afrikkalaisen joukko, jota johti maravien kuningas Mambo. Barreton miehet tappoivat ennen vetäytymistään noin 4 000 vastustajaa. Barreton joukoista vain 180 miestä palasi Senaan, ja myös Barreto itse kuoli kuumeeseen paluumatkalla.


title: Mosambikin historia

text: Portugalilaiset joutuivat taistelemaan alueensa hallinnasta 1600-luvulla muiden eurooppalaisten kanssa. Hollantilaiset yrittivät vallata Mosambikin saaren vuosina 1607 ja 1608. Vuonna 1607 hollantilaiset piirittivät saarta kuusi viikkoa mutta eivät pystyneet valtaamaan São Sebastiãon linnoitusta. Toinenkin yritys epäonnistui, minkä jälkeen hollantilaiset valtasivat brittilaivaston tuella muita Portugalin tukikohtia Intian valtamerellä. Eripura jatkui vuoteen 1630, jolloin maat tekivät rauhansopimuksen. Valtausyritysten vuoksi portugalilaiset halusivat ottaa Mosambikin alueen paremmin hallintaansa, ja Sousa de Menesesin johtama 2 000 miehen joukko löi muun muassa maravivaltion ja perusti vasallivaltion Mwene Mutapaan. Portugalilaiset hallitsivat vähän aikaa suurta osaa Mosambikin sisämaasta aina nykyisen Zimbabwen pohjoisosiin saakka, mutta changamiret ajoivat portugalilaiset takaisin rannikolle 1693.


title: Mosambikin historia

text: Samaan aikaan kun portugalilaiset taistelivat sisämaassa afrikkalaisia vastaan, arabit hyökkäsivät rannikolle. Vuonna 1650 Omanin arabit valtasivat Masqatin ja hyökkäsivät sen jälkeen Itä-Afrikkaan. Omanilaisten alukset hyökkäsivät Sansibarille 1652, Mombasaan 1661 ja Mosambikin saarelle 1671. São Sebastiãon linnoitus kesti jälleen, eivätkä omanilaiset yrittäneet uudestaan hyökätä Mosambikiin. Portugalilaiset menettivät kuitenkin Itä-Afrikan alueensa Cabo Delgadon pohjoispuolelta.


title: Mosambikin historia

text: Portugalilaiset perustivat 1650-luvulla Sambesin laaksoon järjestelmän, joka oli periaatteiltaan feodalistinen. Portugali vuokrasi uudisasukkaille ja varakkaille kauppiaille maa-alueita, eli ns. prazo-tiloja. Prazeroilla, prazojen omistajilla, oli täysi valta omaan maa-alueeseensa. Monet prazerot eivät viljelleet maata lainkaan vaan keräsivät veroja maillaan asuvilta ihmisiltä. Orjakauppa oli kasvanut 1700-luvulle tultaessa, ja orjat olivat Mosambikin merkittävimpiä kauppatavaroita. Prazot myivät Quelimanessa orjia portugalilaiskauppiaille. Portugalilaiset veivät orjia Brasiliaan ja ranskalaiset Intian valtameren saarille. Orjakauppa alkoi hiipua 1800-luvun puolivälin jälkeen, mutta se jatkui silti vielä 1900-luvun alkuun saakka.


title: Mosambikin historia

text: Koko 1700-luvun portugalilaiset taistelivat pitääkseen Mosambikin alueen itsellään. He asuttivat 1781 Maputonlahden alueen (eli nykyisen Maputon) pysyvästi ja ajoivat hollantilaiset ja itävaltalaiset kauppiaat pois kaupungista. Mosambikin ja Zimbabwen rajamaille syntyi 1700-luvun lopulla ja 1800-luvun alussa muutamia paikallisia kuningaskuntia. Ngunijohtaja perusti 1820-luvulla valtakunnan Sofalasta sisämaahan. Soshangane otti valtakunnan haltuunsa 1837 ja nimitti sen Gazan kuningaskunnaksi. Gaza käsitti laajimmillaan 1860-luvulla suuren osan eteläistä Mosambikia Sambesilta Limpopolle. Gaza alkoi 1800-luvun kuluessa vaatimaan naapureiltaan erilaisia maksuja, mikä sai alueen asukkaat liittoutumaan Portugalin kanssa. Portugalilais-afrikkalaiset joukot hyökkäsivät 1890-luvulla Gazaan, joka kukistui lopullisesti 1897. Eteläinen Mosambik oli tämän jälkeen kokonaisuudessaan Portugalin hallussa.


title: Mosambikin historia

text: Britannian ja Portugalin kiista eteläisestä Afrikasta alkoi 1800-luvun alussa, kun britit valtasivat Kapmaan nykyisessä Etelä-Afrikassa. He yrittivät saada myös Maputonlahden etelärannan hallintaansa, mutta Ranska toimi välittäjänä Britannian ja Portugalin kiistoissa ja myönsi 1875 Portugalille oikeuden koko Maputonlahteen. Mosambik sai nykyisen muotonsa toukokuussa 1891, kun Portugali sopi Saksan ja Britannian kanssa Mosambikin rajoista. Saksa myöntyi Portugalin vaatimuksiin pohjoisrajasta, mutta Portugali, jolla oli isoja velkoja brittirahoittajille, joutui tyytymään Britannian vaatimuksiin Mosambikin länsi- ja etelärajoista.


title: Mosambikin historia

text: Portugalilaiset hallitsivat 1800-luvun lopussa vain neljää nykyisen Mosambikin kymmenestä maakunnasta: kun he valtasivat Gazan 1895, heidän hallussaan olivat nykyisen Maputon, Inhambanen ja Gazan alueet. Gazan valtakunnan ansiosta eteläinen Mosambik oli kehittynyt poliittisesti melko yhtenäiseksi. Lisäksi siirtomaaisäntien alaisuudessa oli Mosambikin saaren ympäristö, eli nykyisen Nampulan alue. Muuten Mosambikin aluetta hallitsivat prazerot ja kaksi yksityistä yritystä, Mozambique Company ja Niassa Company. Siirtomaakaudella Mosambikista käytettiin myös nimitystä Portugalin Itä-Afrikka.


title: Mosambikin historia

text: Eteläisen Mosambikin merkitys kasvoi 1900-luvun taitteessa, kun rautatie Etelä-Afrikan Witwatersrandista Lourenço Marqueziin (nyk. Maputo) valmistui vuonna 1894. Rautatiellä alettiin kuljettaa kultaa Witwatersrandin kaivoksesta, ja Lourenço Marquezin kautta kulki noin kolmannes rikkaan alueen mineraaleista. Witwatersrandin kaivoksilla oli töissä buurisotien ja toisen maailmansodan välisenä aikana 50 000–100 000 mosambikilaista, minkä ansiosta parhaimmillaan yli puolet siirtomaahallituksen verotuloista tuli ulkomailta.


title: Mosambikin historia

text: Portugalin vuoden 1926 sotilasvallankaappauksen vaikutukset näkyivät selvästi Mosambikissa. Portugalia hallitsi vuodesta 1932 pääministeri António de Oliveira Salazar, jonka suunnitelmana oli muodostaa omavarainen valtio niin, että Portugali olisi teollisuuden keskus ja siirtomaat tuottaisivat maataloustuotteita ja raaka-aineita. Salazar kielsi maaomistuksen yksityisiltä yrityksiltä ja prazeroilta, jotka olivat aiemmin hallinneet noin kahta kolmasosaa Mosambikista, ja onnistui saamaan koko alueen Portugalin siirtomaahallintoon.


title: Mosambikin historia

text: Salazar perusti Mosambikiin suunnitelmatalouden. Maanviljelijät määrättiin viljelemään tiettyjä tuotteita, minkä seurauksena riisin ja puuvillan tuotanto kasvoi räjähdysmäisesti 1930–1950. Mosambikin talous kehittyikin huomattavasti toisen maailmansodan aikana, mihin vaikutti Portugalin puolueettomuus, ja vuosina 1939–1945 Mosambikin vientituotteiden arvo nousi 500 %.


title: Mosambikin historia

text: Kun Salazar hellitti toisen maailmansodan jälkeen fasistista politiikkaansa, Mosambikiin kehittyi teollisuutta ja maan rannat sekä luonto alkoivat kiinnostaa matkailijoita, joita tuli etenkin Etelä-Afrikasta. Viennin kasvu ei kuitenkaan vaikuttanut ihmisten elintasoon, sillä suunnitelmataloudessa ei otettu huomioon viljelyä omiin tarpeisiin. Salazar houkutteli eurooppalaisia muuttamaan Mosambikin eteläosiin, ja eurooppalaisten siirtolaisten määrä kasvoi 200 000:een. Lisäksi Mosambikin status muuttui siirtomaasta merentakaiseksi maakunnaksi.


title: Mosambikin historia

text: Toisen maailmansodan jälkeen monet siirtomaat itsenäistyivät, ja usein itsenäisyysliikkeen aloittivat sotaveteraanit. Portugali ei kuitenkaan suostunut antamaan siirtomailleen itsenäisyyttä, ja koska Portugali ei ollut osallistunut sotaan, sen siirtomaissa ei ollut sotaveteraaneja. Siirtomaaisännyyttä alettiin kuitenkin vastustaa yhä enemmän, kun Portugali jatkoi viljan tuottamista myyntiin, ja Portugalin politiikkaa vastaan pidettiin monia mielenosoituksia. Muedassa vuonna 1960 poliisi avasi tulen mielenosoittajia vastaan, mistä syntyneessä verilöylyssä kuoli jopa 500 puuvillaviljelijää.


title: Mosambikin historia

text: Itsenäisyysliike alkoi Mosambikissa varsinaisesti vasta 1962, kun ryhmä karkotettuja mosambikilaisia perusti Mosambikin vapautusrintaman, Frelimon, jonka johtajaksi tuli Yhdysvalloissa asunut Eduardo Mondlane. Frelimon strategiasta ei ollut alkuun täyttä varmuutta, mutta pian sen johto päätti ryhtyä sotilaalliseen toimintaan. Kun Portugali kieltäytyi neuvottelemasta Mosambikin itsenäistymisestä, Frelimo aloitti sissisodan Cabo Delgadossa syyskuussa 1964. Frelimon joukot olivat vallanneet vuoteen 1965 mennessä ison osan pohjoista Mosambikia. Portugali sai vangiksi 1 500 Frelimon sotilasta ja onnistui pitämään liikkeen pois Mosambikin eteläosista.


title: Mosambikin historia

text: Sodan aikana Portugali käynnisti laajan kehityshankkeen taatakseen siirtomaan uskollisuuden. Cabora Bassan padon rakentaminen toi monia työpaikkoja. Maahan rakennettiin myös teitä, kouluja ja sairaaloita, jotka vaikuttivat taloudelliseen kasvuun. Frelimo jatkoi silti sissisotaansa.


title: Mosambikin historia

text: Frelimon johtaja Mondlane sai surmansa kirjepommi-iskussa 1969, ja hänen seuraajakseen nousi Samora Machel. Vuonna 1970 portugalilaiset lähettivät 35 000 sotilasta Pohjois-Mosambikiin ajamaan Frelimon joukot pois ja hyökkäämään Tansaniassa sijanneisiin Frelimon tukikohtiin. Machel päätti vetäytyä Mosambikista ja siirtää vapautusrintaman toiminnan Malawiin, mistä käsin Frelimo alkoi tehdä chewojen tukemana sissi-iskuja Teten alueelle.


title: Mosambikin historia

text: Itsenäisyyssodan lisäksi Mosambikin itsenäistymiseen vaikutti paljon myös Portugalin poliittinen tilanne. Vuoden 1974 neilikkavallankumouksen jälkeen Portugalissa valtaan noussut vasemmisto ei enää halunnut pitää kiinni siirtomaista. Mosambikille myönnettiin syyskuussa 1974 itsenäisyys Lusakan sopimuksella, ja virallisesti valtio itsenäistyi 25. heinäkuuta 1975. Maan ensimmäiseksi presidentiksi tuli Frelimon johtaja Machel.


title: Mosambikin historia

text: Monet portugalilaiset jättivät itsenäistyneen Mosambikin nopeasti ja tuhosivat samalla infrasktruktuuria. Portugalilaisten lähdön jälkeen maahan jäi vain vähän koulutettuja ammattilaisia ja infrasktruktuuri oli heikossa tilassa. Yksi siirtomaa-ajan muistomerkki on Maputon rantabulevardilla sijaitseva, raunioitunut loistohotelli, jonka hissikuilut portugalilaiset valoivat täyteen betonia.


title: Mosambikin historia

text: Itsenäisestä Mosambikista tuli marxistinen valtio, jonka ainoa puolue oli Frelimo. Frelimo onnistui kehittämään valtiota itsenäisyyden alussa: erityisesti yhteiskunnalliset olot paranivat, kun koulutusta ja terveydenhuoltoa kehitettiin. Vuonna 1975 Frelimo käynnisti rokotusohjelman, jonka tuloksena lapsikuolleisuus väheni 20 %. Maailman terveysjärjestön mukaan ohjelma oli yksi Afrikan tehokkaimmista. Lisäksi vuoden 1977 vaaleissa naisia tuli valituiksi 28 prosenttia, mikä oli huomattavan paljon jopa maailmanlaajuisesti. Frelimon hallinto epäonnistui kuitenkin talouden kehittämisessä, mihin vaikutti etenkin vuoden 1973 öljykriisi. Kriisin seurauksena Etelä-Afrikan kultakaivoksilla irtisanottiin kaksi kolmasosaa mosambikilaisista työläisistä. Samalla monet portugalilaiset siirtolaiset lähtivät maasta, mikä vähensi pääomia ja ammattitaitoista työvoimaa.


title: Mosambikin historia

text: Mosambikin rajanaapurissa, valkoisten hallitsemassa Rhodesiassa pelättiin afrikkalaisen itsenäisyysliikkeen leviämistä. Siksi Rhodesiassa perustettiin Mosambikin kansallinen vastarintaliike, Renamo, joka aloitti 1977 sisällissodan. Kun Rhodesiasta tuli 1980 itsenäinen Zimbabwe, Renamo siirtyi Etelä-Afrikan puolustusvoimien (SADF) alaisuuteen. SADF koulutti Renamon sotilaita Etelä-Afrikassa, Phalaborwassa. Renamoa tukivat lisäksi monet länsimaisen kommunisminvastaiset järjestöt. Etelä-Afrikka ja Mosambik allekirjoittivat 16. maaliskuuta 1984 Nkomatin sopimuksen, joka kielsi maita tukemasta toisilleen vihamielisiä tahoja. Tästä huolimatta SADF jatkoi salaista tukeaan Renamolle, ja Malawin presidentti Hastings Banda antoi myös järjestölle turvapaikan maastaan.


title: Mosambikin historia

text: Mosambikin presidentti Machel tapasi joulukuussa 1986 Malawissa presidentti Bandan ja Sambian sekä Zimbabwen presidentit. Hän pystyi taivuttelemaan Bandan lopettamaan Renamon tukemisen. Paluumatkalla Machel sai kuitenkin surmansa, kun häntä kuljettanut lentokone putosi maahan Etelä-Afrikassa. Onnettomuus herätti monia epäilyksiä salaliitosta.


title: Mosambikin historia

text: Machelin seuraajaksi valittiin Joaquim Chissano. Chissano teki joulukuussa 1986 yhteistyösopimuksen Malawin kanssa, minkä takia Renamo joutui siirtämään tukikohtansa pysyvästi Mosambikiin. Aiemmin Renamo oli tyytynyt tekemään vain strategisia iskuja, mutta vuodesta 1987 se alkoi hyökkäillä säännöllisesti Mosambikin maaseudulle ja kyliin. Yhdysvaltain ulkoministeriö on kutsunut Renamon hyökkäyksiä ”yhdeksi raaimmista kansanmurhista, joka on kohdistunut siviiliväestöön, sitten toisen maailmansodan”. Renamo surmasi sisällissodan aikana arviolta 100 000 ihmistä, ja noin kolmasosa mosambikilaisista joutui evakkoon kotiseudultaan. Lisäksi valtion talous romahti.


title: Mosambikin historia

text: Frelimo hyväksyi vuonna 1990 uuden perustuslain, joka lopetti maan marxistisen yksipuoluejärjestelmän. Sisällissota jatkui kuitenkin vielä vuoteen 1992, jolloin osapuolet hyväksyivät Roomassa rauhansopimuksen, jonka allekirjoittivat Frelimon puolesta presidentti Chissano ja Renamon puolesta Afonso Dhlakama.


title: Mosambikin historia

text: Ensimmäiset vaalit sisällissodan jälkeen järjestettiin 1994. Monipuoluevaaleissa valittiin sekä presidentti että parlamentti. Frelimon ehdokas Joaquim Chissanon sai 53 prosenttia äänistä, ja hänet valittiin uudelleen maan presidentiksi, kun taas Renamon ehdokas Afonso Dhlakama sai 34 prosenttia äänistä. Parlamenttiin Frelimo sai 129 ja Renamo 112 paikkaa. Renamo vaati itselleen paikkoja niiden maakuntien johtoon, joissa se oli saanut vaaleissa enemmistön, mistä presidentti Chissano kieltäytyi. Vaikka Frelimoa syytettiin Renamon syrjimisestä, Renamon johtaja Dhlakama vakuutti, että sotatoimia ei aloiteta uudelleen.


title: Mosambikin historia

text: Ensimmäisellä uudella hallituksella oli haasteenaan erityisesti sisällissodasta toipuminen, sillä maahan oli sodan aikana kylvetty noin kaksi miljoonaa maamiinaa. Kansainvälisen yhteistyön avulla miinat saatiin pian purettua tienvarsilta, mutta monin paikoin maaseudulla miinat ovat vieläkin ongelma. Lisäksi Renamon ja Frelimon aseellisten joukkojen yhdistäminen kansalliseksi armeijaksi oli hankalaa, ja joukot joutuivat odottamaan 1990-luvun puolivälissä pitkään demobilisointileireillä, missä oli pulaa ruoasta. Tilanne aiheutti joitakin levottomuuksia.


title: Mosambikin historia

text: Mosambik liittyi vuonna 1995 Kansainyhteisöön ensimmäisenä valtiona, jolla ei ollut brittiläistä siirtomaahistoriaa. Valintaan vaikutti se, että Mosambikilla on läheiset yhteydet sitä ympäröiviin entisiin brittien siirtomaihin.


title: Mosambikin historia

text:
Renamo ja 16 muuta oppositiopuoluetta boikotoivat vuoden 1998 paikallisvaaleja, minkä ansiosta Frelimo sai lähes täyden vallan paikallistasolla. Chissano voittikin selvästi kolmannen kautensa presidenttinä vuoden 1999 vaaleissa, joissa Frelimo sai myös selvän enemmistön parlamenttiin. Renamon edustajat väittivät vaaleja vilpillisiksi, mutta ulkomaisten tarkkailijoiden mielestä vaalit olivat vapaat ja tasapuoliset.
Vuonna 2000 Mosambikiin iskivät pahimmat tulvat 50 vuoteen. Viikkojen rankkasade ja sykloni Elinen nostattama myrsky synnyttivät laajoja tulvia etenkin Sambesin ja Limpopon laaksoissa. Noin 700 ihmistä kuoli ja yli 500 000 jäi kodittomiksi. Lisäksi tulvat tuhosivat Mosambikin infrastruktuuria ja noin 80 prosenttia karjasta menehtyi.


title: Mosambikin historia

text: Presidentti Chissano ei asettunut enää ehdokkaaksi vuoden 2004 vaaleissa, ja Frelimon pääsihteeri Armando Guebuza valittiin uudeksi presidentiksi. Hän sai jatkokauden vuoden 2009 vaaleissa.


title: Mosambikin historia

text:
Vaikka Mosambikin talous on kasvanut voimakkaasti, suurin osa mosambikalaisista on kuitenkin jäänyt talouskasvun ulkopuolelle. Vielä 2010-luvun alussakin yli puolet kansanta eli köyhyydessä. Tämä epätasapaino on lisännyt jo kertaalleen rauhoitettua Renamon ja Frelimon välistä erimielisyyttä. Renamo irtautui lokakuussa 2013 pienimuotoisten taistelujen jälkeen Rooman rauhansopimuksesta. Renamon Dhlakama ja presidentti Guebuza teki uuden rauhansopimuksen elokuussa 2014.
Vuoden 2014 vaalit olivat yleisen tyytymättömyyden takia todella kilpaillut. Guebuza ei pystynyt enää olemaan ehdokkaana kolmannelle kaudelleen, ja hänen seuraajakseen valittiin selvästi Frelimon Filipe Nyusi. Vaikka Nyusin voitto oli selvä, parlamenttissa Frelimon osuus putosi selvästi. Edellisissä vaaleissa Frelimolla oli ollut noin kolmeneljäsosaa paikoista, mutta nyt sille jäi hieman yli puolet paikoista.


title: Pakko saada sut

text: "Pakko saada sut" on rap-yhtye Kapasiteettiyksikön Itsenäisyyspäivä -albumilta 12. lokakuuta 2003 julkaistu single. Kappaleesta kuvattiin myös musiikkivideo. Single pysyi singlelistan kymmenen kärjessä kahdeksan viikkoa.


title: Pakko saada sut

text: "Pakko saada sut" on Rähinä Records -levy-yhtiön ensimmäinen julkaisu.


title: Airi

text: Airi on suomalainen naisen etunimi. Airin nimipäivä on 4. joulukuuta. Se otettiin rinnakkaisnimensä Airan kanssa nimipäiväkalenteriin vuonna 1929, mutta molemmat olivat esiintyneet Kansanvalistusseuran kalenterissa jo 1908.


title: Airi

text: Kustaa Vilkunan mukaan varhaisin nimen kantaja oli luultavasti Pirkkalan kappalaisen Wiktor Salmisen vuonna 1888 syntynyt esikoistytär. Hänen nimensä juontui sanasta "airut". Kolme vuotta myöhemmin kouluneuvos Walter Forsius nimesi tyttärensä Airiksi, mutta piti nimeä lappalaisperäisenä: hän tunsi Lapista paikannimen Airiselkä. Suomessa on muitakin "airi"-alkuisia paikannimiä (kuten Airismaa ja Airisto) sekä muutamia sukunimiä, jotka ovat auttaneet etunimen vakiintumisessa.


title: Airi

text: Suomessa on Väestörekisterikeskuksen tietojen mukaan ollut vuoden 2009 loppuun mennessä 10 691 Airi-nimistä naista.


title: Aira

text: Aira on suomalainen naisen etunimi. Aira otettiin nimipäiväkalenteriin joulukuun 4. päivälle vuonna 1929, mutta se esiintyi Kansanvalistusseuran kalenterissa jo 1908. Aira on Airin rinnakkaisnimi.


title: Aira

text: Väestörekisterikeskuksen tietojen mukaan nimi on annettu Suomessa vuoden 2009 loppuun mennessä 8 161 naiselle ja alle viidelle miehelle.


title: Voittamaton (kappale)

text: ”Voittamaton” on rap-yhtye Fintelligensin kappale sen ensimmäiseltä albumilta "Renesanssi". Kappale julkaistiin yhtyeen ensimmäisenä levy-yhtiön kustantamana singlenä levynjulkaisun edellä lokakuussa 1999. Se on myynyt kultasingleen oikeuttavan määrän.


title: Voittamaton (kappale)

text: Kappale sisältää samplen Jackson 5:n kappaleesta ”I Wanna Be Where You Are”.


title: Toronton kaupungintalo

text: Toronton kaupungintalo on yksi Toronton tunnetuista nähtävyyksistä. Rakennuksen on suunnitellut suomalainen arkkitehti Viljo Revell yhdessä Heikki Castrénin, Bengt Lundstenin ja Seppo Valjuksen kanssa. Rakennus valmistui 13. syyskuuta 1965, neljän vuoden rakennustöiden jälkeen korvaamaan aiempi, vuonna 1899 valmistunut kaupungintalo. Nykyrakennusta pidetään yhä ulkoasultaan nykyaikaisena.


title: Toronton kaupungintalo

text: Toronton kaupungintalo rakentuu neljästä pääelementistä, jotka ovat kaksi toimistotornia, valtuustosali, kansalaisaukio ja podium. Valtuustosali sijaitsee kahden puolikuunmuotoisen toimistotornin välissä. Kansalaisaukio jäädytetään talvisin luistinradaksi ja sen alla on pysäköintitilaa noin 2 400 ajoneuvolle. Aukiolla on Henry Mooren 15 metriä korkea veistos "The Archer" (Jousimies).


title: Toronton kaupungintalo

text: Toronton kaupungintalo on nähty useissa elokuvissa, kuten "The Tuxedo" (2002), "" (2004) ja "The Sentinel – salaliitto" (2006).


title: Kellareiden kasvatit

text: Kellareiden kasvatit on rap-yhtye Fintelligensin toinen single yhtyeen ensimmäiseltä "Renesanssi"-albumilta. Single julkaistiin vuonna 2000.


title: Tomas Danilevičius

text: Tomas Danilevičius (s. 18. kesäkuuta 1978 Klaipėda, Liettua) on liettualainen jalkapalloilija, pelipaikaltaan hyökkääjä. Hän edustaa Serie A:ssa pelaavaa Livornoa.


title: Tomas Danilevičius

text: Danilevičius aloitti uransa liettualaisessa Atlantas -seurassa. Tämän jälkeen hän siirtyi belgialaiseen Club Bruggeen. Hän pelasi vuosina 1998–2000 venäläisessä Dynamo Moskovassa, ja sveitsiläisessä Lausannessa.


title: Tomas Danilevičius

text: Vuonna 2000 Danilevičius siirtyi Englannin Valioliigan Arsenaliin. Arsenalin valmentaja Arsène Wenger kiinnostui hänestä koeajalla, kun Danilevičius teki maalin Barcelonaa vastaan harjoitusottelussa. Hän pelasi debyyttinsä Valioliigassa 2–2-tasapelissä Sunderlandia vastaan, kun hän pääsi vaihdosta kentälle.


title: Tomas Danilevičius

text: Lopulta hänet lainattiin Dunfermline Athleticiin, jonka jälkeen hän siirtyi heinäkuussa 2001 Italiaan rakentamaan uraansa. Kaudella 2002–2003 Danilevičius aloitti uransa Italiassa Serie B:ssä, jossa hän teki 22 ottelussa yhden maalin. Seuraavalla kaudella hän paranti tekemällä neljä maalia ja tämän lisäksi joukkue nousi Serie A:han kaudeksi 2004–2005. Kauden 2005–2006 hän vietti Serie B:ssä lainassa Avellinolla.